
	明董其昌撰。其昌有《學科考略》，已著錄。是編第一卷論書，第二卷論畫，中多微理，由其昌於斯事積畢生之力為之，所解悟深也。第三卷分記遊、記事、評詩、評文四子部。中如記楊成以蔡經為蔡京之類，頗涉輕薄，以陸龜蒙白蓮詩為皮日休之類，亦未免小誤。其評文一門，多談制藝，蓋其昌應舉之文與陶望齡齊名，當時傳誦，故不能忘其結習也。四卷亦分子部四，一曰雜言上，一曰雜言下，皆小品閒文，然多可采，一曰楚中隨筆，其冊封楚王時所作，一曰禪悅大旨，乃以李贄為宗。明季士大夫所見，往往如是，不足深詰，視為蜩螗之過耳可矣。	[image: 姊妹计划]姊妹计划: 图册分类·数据项

論用筆


米海岳書，無垂不縮，無往不收。此八字真言，無等之咒也。然須結字得勢，海岳自謂集古字，蓋于結字最留意。比其晚年，始自出新意耳。學米書者，惟吳琚絕肖。黃華樗寮，一支半節。雖虎兒亦不似也。


作書所最忌者，位置等勻。且如一字中，須有收有放，有精神相挽處。王大令之書，從無左右并頭者。右軍如鳳翥鸞翔，似奇反正。米元章謂：“大年千文，觀其有偏側之勢，出二王外。”此皆言布置不當平勻，當長短錯綜，疏密相間也。


作書之法，在能放縱，又能攢捉。每一字中，失此兩竅，便如晝夜獨行，全是魔道矣。余嘗題永師千文后曰：作書須提得筆起。自為起，自為結，不可信筆。后代人作書，皆信筆耳。信筆二字，最當玩味。吾所云須懸腕，須正鋒者，皆為破信筆之病也。東坡書，筆俱重落。米襄陽謂之畫字，此言有信筆處耳。


筆畫中須直，不得輕易偏軟。


捉筆時，須定宗旨。若泛泛涂抹，書道不成形像。用筆使人望而知其為某書，不嫌說定法也。


作書最要泯沒棱痕，不使筆筆在䊺素成板刻樣。東坡詩論書法云：“天真爛漫是吾師。”此一句，丹髓也。


書道只在“巧妙”二字，拙則直率而無化境矣。


顏平原，屋漏痕，折釵股，謂欲藏鋒。后人遂以墨豬當之，皆成偃筆。癡人前不得說夢。欲知屋漏痕、折釵股，于圓熟求之，未可朝執筆，而暮合轍也。


樂山看經曰：“圖取遮眼，若汝曹看牛皮也須穿。”今人看古帖，皆穿牛皮之喻也。古人神氣，淋漓翰墨間，妙處在隨意所如，自成體勢。故為作者，字如算子，便不是書，謂說定法也。


予學書三十年。悟得書法而不能實證者，在自起、自例、自收、自束處耳。遇此□關，即右軍父子亦無奈何也。轉左側右，乃右軍字勢。所謂跡似奇而反正者，世人不能解也。書家好觀閣帖，此正是病。蓋王著輩，絕不識晉唐人筆意，專得其形，故多正局。字須奇宕瀟灑，時出新致，以奇為正，不主故常。此趙吳興所未嘗夢見者。惟米癡能會其趣耳。今當以王僧虔、王徽之、陶隱居大令帖幾種為宗，余俱不必學。


古人作書，必不作正局。蓋以奇為正。此趙吳興所以不入晉唐門室也。蘭亭非不正，其縱宕用筆處，無跡可尋。若形模相似，轉去轉遠。柳公權云：“筆正，須喜學柳下惠者參之。”余學書三十年，見此意耳。


字之巧處，在用筆，尤在用墨。然非多見古人真跡，不足與語此竅也。


發筆處，便要提得筆起，不使其自偃，乃是千古不傳語。蓋用筆之難，難在遒勁；而遒勁，非是怒筆木強之謂。乃如大力人通身是力，倒輒能起，此惟褚河南、虞永興行書得之。須悟后，始肯余言也。


用墨，須使有潤，不可使其枯燥。尤忌穠肥，肥則大惡道矣。


作書，須提得筆起，不可信筆。蓋信筆，則其波畫皆無力。提得筆起，則一轉一束處，皆有主宰“轉束”二字，書家妙訣也。今人只是筆作主，未嘗運筆。


書楷，當以黃庭懷素為宗。不可得，則宗女史箴。行書，以米元章、顏魯公為宗。草以十七帖為宗。


評法書


余十七歲時學書。初學顏魯公多寶塔，稍去而之鐘王，得其皮耳。更二十年，學宋人，乃得其解處。


文待詔學智永千文。盡態極妍，則有之。得神得髓，概乎其未有聞也。嘗見吳興臨智永故當勝。


趙吳興跋蘭亭序云：與丙舍帖絕相似。丙舍，乃鍾元常書。世所傳者，右軍臨本耳。東坡先生書，深得徐季海骨力。此為文湖州洋嶼詩帖。余少時學之，今猶能寫，或微有合處耳。


米元章嘗奉道君詔，作小楷千字，欲如黃庭體。米自跋云：“少學顏行，至于小楷，了不留意。”蓋宋人書多以平原為宗，如山谷、東坡是也。惟蔡君謨少變耳。吾嘗評米書，以為宋朝第一，畢竟出東坡之上。山谷直以品勝，然非專門名家也。


東坡先生書，世謂其學徐浩。以予觀之，乃出于王僧虔耳。但坡云：“用其結體，而中有偃筆，又雜以顏常山法。”故世人不知其所自來。即米顛書，自率更得之。晚年一變，有冰寒于水之奇。書家未有學古而不變者也。


楊景度書，自顏尚書、懷素得筆。而溢為奇怪，無五代茶□之氣。宋蘇、黃、米皆宗之。書譜曰：“既得正平，須追險絕，景度之謂也。”


古人論書，以章法為一大事。蓋所謂行間茂密是也。余見米癡小楷，作西園雅集圖記，是紈扇，其直如弦。此必非有他道，乃平日留意章法耳。右軍蘭亭敘章法，為古今第一。其字皆映帶而生，或小或大，隨手所如，皆人法，則所以為神品也。


素師書本畫法，類僧巨然。巨然為北苑流亞，素師則張長史后一人也。高閑而下，益趨俗怪，不復存山陰矩度矣。


蘭亭，出唐名賢手摹，各參雜自家習氣。歐之肥，褚之瘦，于右軍本來面目，不無增損。正如仁智自生妄見耳。此本定從真跡摹取，心眼相印，可以稱量諸家禊帖，乃神物也。


晉唐人結字，須一一錄出，時常參取，此最關要。吾鄉陸儼山先生作書，雖率爾應酬，皆不茍且。常曰：“即此便是，寫字時須用敬也。”吾每服膺斯言，而作書不能不揀擇。或閑窗游戲，都有著精神處。惟應酬作答，皆率易茍完，此最是病。今后遇筆研，便當起矜莊想。古人無一筆不怕千載后人指摘，故能成名。因地不真，果招紆曲，未有精神不在傳遠，而幸能不朽者也。吾于書，似可直接趙文敏，第少生耳。而子昂之熟，又不如吾有秀潤之氣。惟不能多書，以此讓吳興一籌。畫則具體而微，要亦三百年來一具眼人也。


吾學書，在十七歲時。先是吾家仲子伯長名傳緒，與余同試于郡。郡守江西衷洪溪，以余書拙，置第二。自是始發憤臨池矣。初師顏平原多寶塔，又改學虞永興，以為唐書不如晉魏，遂仿黃庭經及鐘元。常宣示表力，命表還示帖丙舍帖。凡三年，自謂逼古，不復以文徵仲。祝希置之眼角，乃于書家之神理，實未有入處，徒守格轍耳。比游嘉興，得盡睹項子京家藏真跡，又見右軍官奴帖于金陵，方悟從前妄自標許譬如香巖和尚，一經洞山問倒，愿一生做粥飯僧。余亦愿焚筆研矣。然自此漸有小得。今將二十七年，猶作隨波逐浪書家，翰墨小道，其難如是，何況學道乎？


吾鄉陸宮詹，以書名家。雖率爾作應酬字俱不茍。且曰：“即此便是學字，何得放過？”陸公書類趙吳興，實從北海人。有客每稱公似趙者，公曰：“吾與趙同學李北海耳。”


吾鄉莫中江方伯，書學右軍，自謂得之圣教序。然與圣教序體小異，其沉著逼古處，當代名公，未能或之先也。予每詢其所由，公謙遜不肯應。及余己卯試，留都。見王右軍官奴帖真跡，儼然莫公書，始知公深于二王。其子云卿，亦工書。


書家有自神其說，以右軍感胎仙傳筆法。大令得白云先生口授者，此皆妄人附托語。天上雖有神仙，能知羲獻為誰乎？


呂純陽書，為神仙中表表者。今所見，若東老詩，乃類張長史。又云：題黃鶴樓，似李北海。仙書尚以名家為師如此。孫虔禮曰：妙似神仙。余謂實過之無不及也。昔人以翰墨為不朽事，然亦有遇不遇，有最下而傳者；有勤一生而學之，異世不聞聲響者；有為后人相傾，余子悠悠，隨巨手譏評，以致聲價頓減者；有經名人表章，一時慕效，大擅墨池之譽者。此亦有運命存焉。總之，欲造極處，使精神不可磨沒，所謂神品，以吾神所著故也。何獨書道，凡事皆爾。


趙吳興大近唐人，蘇長公天骨俊逸，是晉宋間規格也。學書者熊辨此，方可執筆臨摹。否則ㄌ成堆，筆成冢，終落狐禪耳。


米元章云：“吾書無王右軍一點俗氣，乃其收王略帖。”何珍重如是。又云：見文皇真跡，使人氣懾，不能臨寫。真英雄欺人哉。然自唐以后，未有能過元章書者。雖趙文敏亦于元章嘆服曰：“今人去古遠矣。”余嘗見趙吳興作米書一冊，在吏部司務蔣行義家，頗得襄陽法。今海內能為襄陽書者絕少。


宋時有人以黃素織烏絲界道三丈成卷，誡子孫相傳。待書足名世者，方以請書。凡四傳而遇元章。元章自任，腕有羲之鬼，不復讓也。


神宗皇帝，天藻飛翔，雅好書法。每攜獻之鴨頭丸帖、虞世南臨《樂毅論》、米芾文賦，以自隨。予聞之中書舍人趙士禎言如此。因考右軍，曾書文賦。褚河南亦有臨右軍文賦。今可見者，趙榮祿書耳。


以平原爭坐位帖求蘇米，方知其變。宋人無不寫爭坐位帖也。


晉宋人書，但以風流勝，不為無法，而妙處不在法。至唐人，始專以法為蹊徑，而盡態極妍矣。


昔顏平原鹿脯帖，宋時在李觀察士行家，今為辰玉所藏。爭坐位帖，在永興安師文家。安氏析居，分而為二。人多見其前段，師文后乃并得之，相繼入內府。今前段至行香菩薩寺止，為項德新所藏。


東坡作書，于卷后余數尺曰：“以待五百年后人作跋。”其高自標許如此。


書家以險絕為奇。此竅惟魯公楊少師得之，趙吳興弗能解也。今人眼目，為吳興所遮障。予得楊公游仙詩，日益習之。


唐林緯乾書學顏平原，蕭散古淡，無虞褚輩妍媚之習。五代時少師特近之。臨帖如驟遇異人，不必相其耳目手足頭面，當觀其舉止笑語精神流露處。莊子所謂“目擊而道存者也。”


大慧禪師論參禪云：“譬如有人，具萬萬貲。吾皆籍沒盡，更與索債。”此語殊類書家關捩子。米元章云：如撐急水灘船，用盡氣力，不離故處。蓋書家妙在能合，神在能離。所欲離者，非歐虞褚薛諸名家伎倆，直欲脫去右軍老子習氣，所以難耳。那叱析骨還父，析肉還母，若別無骨肉，說甚虛空粉碎，始露全身。晉唐以后，惟楊凝式解此竅耳。趙吳興未夢見在。□余此語，悟之。楞嚴八選義，明還日月，暗還虛空。不汝還者，非汝而誰？然余解此意，筆不與意隨也。甲寅二月。


書法雖貴藏鋒，然不得以模糊為藏鋒，須有用筆，如太阿蕆截之意。蓋以勁利取勢，以虛和取韻。顏魯公所謂如印印泥，如錐畫沙是也。細參玉潤帖，思過半矣。


宋高宗于書法最深。觀其以蘭亭賜太子，令寫五百本，更換一本，即功力可知。思陵運筆，全自玉潤帖中來，學禊帖者參取。


柳誠懸書，極力變右軍法，蓋不欲與禊帖面目相似。所謂神奇化為臭腐，故離之耳。凡人學書，以姿態取媚，鮮能解此。余于虞褚顏歐，皆曾仿佛十一。自學柳誠懸，方悟用筆古淡處。自今以往，不得舍柳法而趨右軍也。


吾松書，自陸機、陸云創于右軍之前，以后遂不復繼響。二沈及張南安、陸文裕、莫方伯稍振之，都不甚傳世，為吳中文祝二家所掩耳。文祝二家，一時之標。然欲突過二沈，未能也。以空疏無實際，故余書則并去諸君子而自快，不欲爭也。以待知書者品之。（此則論云間書派）


余性好書，而懶矜莊，鮮寫至成篇者，雖無日不執筆，皆縱橫斷續，無倫次語耳。偶以冊置案頭，遂時為作各體，且多錄古人雅致語，覺向來肆意，殊非用敬之道。然余不好書名，故書中稍有淡意，此亦自知之。若前人作書不茍且，亦不免為名使耳。


吾書無所不臨仿，最得意在小楷書，而懶于拈筆。但以行草行世，亦都非作意書，第率爾酬應耳。若使當其合處，便不能追蹤晉宋，斷不在唐人后乘也。














◎跋自書






臨官奴帖后


右軍官奴帖事五斗米，道上章語也。已卯秋，余試留都，見真跡。蓋唐冷金箋摹者，為閣筆，不書者三年。此帖后歸婁江王元美。予于已丑詢之王澹生，則已贈新都許少保矣。此帖類禊敘，因背臨及之。


臨洛神賦后


大令洛神賦真跡，元時猶在趙子昂家。今雖宋榻，不復見矣。今日寫此四行，亦唐摹冷金舊跡。余見之李項氏，遂師其意，試朝鮮鼠須筆。


書羅語題尾


樂志論，與羅氏此篇，實山居之人所自寬語。余數書之，亦如歸去來詞，以志吾樂耳。


書樂志論題尾


余在梁溪，見徐季海書《道德經》。評者謂子瞻似之，非也。子瞻多偃筆，季海藏鋒。正書欲透紙背，安得同論。此書頗似之。


書酒德頌題尾


伯倫善閉關，雖沉湎，自有韜世之致。故得與嵇阮輩并稱。余飲不能三酌，而書此頌，又自笑也。


臨顏平原誥書后


唐世官誥，皆出善書名公之手。魯公為禮部尚書，猶耆朱巨川誥。如近世之埋志，非籍手宗匠，以為孝慈不足。其重如此，國朝制誥，乃使中書舍人為之寫軸。而書法一本沈度姜立綱，何能傳后？予兩掌制詞，及先太史詔。欲自書之，忽有非時之命，持節長沙封吉藩。頒誥之時，王程于邁，不獲從魯公自書之例。臨顏帖，為之憮然。


臨顏書后


顏清臣書，深得蔡中郎石經遺意。后之學顏者，以觚棱斬截為入門，所謂不參活句者也。余此書，竊附魯男子學柳下惠之意。


臨天馬賦書后


襄陽書天馬賦，余所見已四本。一為擘窠大字，后題云“為平海大師書”。后園水丘公觀，特為雄杰，在嘉禾黃履常參政家。一為檢討王履泰藏，乃仿顏平原爭坐帖；一在吾鄉宋參政家，一在新都吳氏。后有黃子久諸元人跋，子久云：“展視之時，有一大星貫斗而墜，其聲如雷。”宋本余已摹取刻石，吳本多枯筆，別自一種米書，然皆真跡也。米賦材，乃強弩之末。而子瞻稱其寶月賦。以為知元章不盡，乃曾無一本傳世，何也？因背臨及之。


臨懷素帖書尾


懷素自敘帖真跡，嘉興項氏以六百金購之朱錦衣家。朱得之內府，蓋嚴分宜物，沒入大內后，給侯伯為月俸。朱太尉希孝，旋收之。其初，吳郡陵完所藏也。文待詔曾摹刻停云館行于世。余二十年前在李，獲見真本。年來亦屢得懷素它草書。鑒賞之，唯此為最。本朝學素書者，鮮得宗趣。徐武功、祝京兆、張南安、莫方伯，各有所入。豐考功亦得一斑。然狂怪怒張，失其本矣。余謂張旭之有懷素，猶董源之有巨然。衣缽相承，無復余恨，皆以平淡天真為旨。人目之為狂，乃不狂也。久不作草，今日臨文氏石本，因識之。


自書卷后


此余壬辰北上時，在廣陵舟中書也。丙申除夕，清臣復持至齋中。余重展之，因念古人書與年俱老，今去壬辰又七年矣。無能多勝于曩時，深以為愧。


酣古齋帖跋


余見懷素一帖云“少室中，有神人藏書，蔡中郎得之。古之成書者，欲后天地而出。”其持重如此。今人朝學執筆，夕已勒石，余深鄙之。清臣以所藏余書，一一摹勒，具見結習苦心。此猶率意筆，遂為行世，予甚懼也。雖然，予學書三十年，不敢謂入古三昧。而書法至余，亦復一變。世有明眼人，必能知其解者。為書各種，以副清臣之請。


書大江東詞題尾


余以丙申秋，奉使長沙，浮江歸，道出齋安。時余門下徐陽華，為黃岡令，請余大書東坡此辭，曰：“且勒之赤壁。”余乘利風解纜，后作小赤壁詩，為吾松赤壁解嘲已。余兩被朝命，皆在黃武間。覽古懷賢，知當日坡公舊題詩處也。因書此詞識之。


題卷后


醉后磨墨一斗，以三文頭雞毛筆，書此篇。迅疾如追風逐電，略無凝滯，皆是顏尚書、米漫士書法得來。書家當有知者。


臨懷素真跡跋后


藏真書，余所見有枯筍帖、食魚帖、天姥吟、冬熱帖，皆真跡，以澹古為宗。徒求之豪宕奇怪者，皆不具魯男子見者也。顏平原云：張長史雖天姿超逸，妙絕古今，而楷法精詳，特為真正。吁，此素師之衣缽。學書者，請以一瓣香供養之。


書荊公詞題尾


王介甫金陵懷古詞，東坡于壁上觀之，嘆曰：“此老狐精也。”其推服若此。米元章又稱荊公書，絕似五代楊少師。蘇之詞，米之書，皆橫絕于古，獨不敢傲介甫。此公若不作宰相，豈至掩其長耶。


臨禊帖題后


蘭亭序，最重行間章法。余臨書，乃與原本有異，知為聚訟家所訶。然陶九成載禊帖考，尚有以草體當之者，政不必規規相襲。今人去古日遠，豈在行段乎？


又


趙文敏臨禊帖，無慮數百本，即余所見，亦至夥矣。余所臨，生平不能終薦。然使如文敏多書，或有入處。蓋文敏猶帶本家筆法，學不純師；余則欲絕肖，此為異耳。


書自敘帖題后


米元章書，多從褚登善悟入。登善深于蘭亭，為唐賢秀穎第一，此本蓋其衣缽也。摹授清臣，清臣其寶之。余素臨懷素自敘帖，皆以大令筆意求之，時有似者。近來解大紳豐考功，狂怪怒張，絕去此血脈，遂累及素師。所謂從旁門入者，不是家珍，見過于師，方堪傳授也。


書后赤壁賦跋


余三見子瞻自書赤壁賦：一在李黃承玄家，一在江西楊寅秋家，一在楚中何宇度家，皆從都下借臨。黃卷有子瞻跋，尤勝，然皆前賦也。后赤壁，則惟趙子昂有石本。又思陵嘗書之，夏禹玉為補圖，亦在楊寅秋家。因書后赤壁賦，并記于此。


書陶詩跋后


陶靖節詩，儲光羲之源委也。韋司直亦其兒孫乎？東坡和陶，雖極力摹擬，然禪家所謂夾帶有之矣。東坡像，太白、淵明、皆相似。


書小楷冊題后


小楷書，乃致難。自臨帖者，只在形骸，去之益遠。當由未見古人真跡，自隔神化耳。宋時唯米芾有解。至今如阿一見也。


書雪賦題后


客有持趙文敏書雪賦見示者，余愛其筆法遒麗，有黃庭樂毅論風規。未知后人誰為競賞，恐文徵仲瞠乎若后矣。遂自書一篇，意欲與異趣，令人望而知為，吾家書也。昔人云：“非惟恨吾不見古人，亦恨古人不見吾。”又云：“恨右軍無臣法。”此則余何敢言？然世必有解之者。


書各體卷題后


此余在長安，呵凍手書。及還山，舟中待放閘。消遣永畫者，清臣為沃而裝池，及自披之，頗似五技窮鼠耳。若曰：殉知之合，則吾豈敢？


臨四家尺牘跋尾


余嘗臨米襄陽書，于蔡忠惠、黃山谷、趙文敏非所好也。今日展法帖各臨尺牘一篇，頗亦相似。又及蘇文忠，亦予所習也。元人作書經，以蘇文忠、趙文敏為得二王法，不及米漫士。其持論如此，未省所謂。


臨柳禊帖題


柳誠懸書蘭亭，不落右軍蘭亭序筆墨蹊徑。古人有此眼目，故能名家。


書雪浪霽銘題后


山谷論人家子弟，可百不能，唯俗便不可醫。子瞻自是千載人，觀其與李伯時、王定國諸公，會賞翰墨，自謂薄富貴而厚于書；輕死生而重于畫。即雪浪以百二十千購之，所至故無一緣也。無龍百尺樓下物，正當愧死，何置喙哉。


補龍井記書后


秦太虛撰龍井記，真稱蘇家勝友。元章此碑，絕得李栝州三昧。惜多殘缺，余為補之。然聞趙吳興曾欲補米書數行，一再易之，皆不相似，曰：“今人去古遠矣。”則余其有續貂之愧也夫。


臨顏帖跋


余近來臨顏書，因悟所謂折釵股、屋漏痕者，惟二王有之。魯公直入山陰之室，絕去歐褚輕媚習氣。東坡云：“詩至于子美，書至于魯公。”非虛語也。顏書惟蔡明遠序，尤為沉古。米海岳一生不能仿佛，蓋亦為學唐初諸公書，稍乏骨氣耳。燈下為此，都不對帖。雖不至入俗第，神采璀璨，即是不及古人處。漸老漸熟，乃造平淡。米老猶隔塵，敢自許逼真乎？題以志吾愧。


又


臨顏太師明遠帖五百本。后方有少分相應，米元章、趙子昂，止撮其勝會。遂在門外，如化城鹿車未了事耳。


臨十三行跋


此韓宗伯家藏子敬洛神十三行真跡。予以閏三月十一日登舟，以初八日借臨。是日也，友人攜酒過余旅舍者甚多。余以琴棋諸品分曹款之，因得閑身仿此帖。既成，具得其肉，所乏神采，亦不足異也。


又


文氏二王帖，有洛神賦，稱為子敬，非也。此李龍眠書。宣和譜所云：“出入魏晉，不虛耳。”又龍眠摹古，則用絹素。洛神卷是絹本，或唐人書，李臨仿之，乃爾遒雋耶。要須以十三行帖稱量之。


書月賦后


小楷書，不易工。米元章亦但有行押，嘗被命仿黃庭，作千文一本以進。今觀其跡，但以妍媚飛動取態耳。邢子愿謂余曰：右軍以后，惟趙吳興得正衣缽，唐宋皆不如也，蓋謂楷書，得黃庭樂毅論法，吳興為多。要亦有刻畫處，余稍及吳興，而出入子敬。同能不如獨勝，余于吳興是也。


又


余少時為小楷，刻畫世所傳黃庭經、東方贊。后見晉唐人真跡，乃知古人用筆之妙，殊非石本所能傳。既折衷王子敬、顧愷之，自成一家。因觀昔年書月賦，漫題。


臨楊少師帖跋后


楊少師步虛詞帖，即米老家藏大仙帖也。其書騫翥簡澹，一洗唐朝姿媚之習。宋四大家皆出于此。余每臨之，亦得一斑。


題禮觀音文


余書此文，意欲擬虞永興、歐陽率更，自愧無出藍之能耳。趙吳興云：永興書，唯枕臥帖，清峭有晉人韻，使余得見之，書道必不止此。


臨顏書題后


顏平原爭坐帖與祭季明文，唐時林藻師之。楊景度、蔡端明，皆具有一體。余此書頗似類顏，具眼者謂何。


又


右顏平原書絳州帖，所刻蓋師陶貞白瘞鶴銘。小異平日學右軍書者，黃魯直宗之。


題自書古詩卷尾


今日臨古詩數首，俱不入晉人室。唯顏平原、虞永興、楊少師三家，差不愧耳。時乙已正月十九日，為余懸弧辰也。


題爭坐位帖后


爭坐位帖，宋蘇、黃、米、蔡四家，書皆仿之。唐時歐、虞、褚、薛諸家，雖刻畫二王，不無拘于法度。惟魯公天真爛漫，姿態橫出，深得右軍靈和之致，故為宋一代書家淵源。余以陜本漫漶，乃摹此宋拓精好者，刻之戲鴻堂中。


臨褚遂良西升經跋


褚遂良西升經與淳熙秘閣續帖所刻黃庭經，同一筆法。真跡音藏新都殷尚書家。余在長安，曾于殷參軍見之。永嘉王中舍，為吳太學手摹一本，不差毫髮。后歸武林洪黃門。黃門以余寫法華經，字形相等，遂以贈余，且曰：“子臨百本，使馬骨追風，畫龍行雨，方以一本見酬。”余茫然，未知何時得慰其意。


臨王右軍曹娥碑跋


余為庶常時，館師韓宗伯出所藏曹娥碑真跡絹本示余。乃宋德壽殿題，元文宗命柯九思鑒定書畫，賜以此卷。趙孟ぽ跋記其事甚詳，且云：“見此，如岳陽樓親聽仙人吹笛，可以權衡天下之書矣。”當時以館師嚴重，不敢借摹。亦渝敝難摹，略可仿佛于非煙非霧間耳。因書曹娥碑識之。


臨內景黃庭跋


內景經，全在筆墨畦逕之外。其為六朝人得意書無疑。今人作書，只信筆為波畫耳。結構縱有古法，未嘗真用筆也。善用筆者清勁，不善用筆者濃濁，不獨連篇各體有分別。一字中亦具此兩種，不可不如也。


臨禊帖跋后


余書蘭亭，皆以意背臨，未嘗對古刻。一似撫無弦琴者，覺尤延之諸君子，葛藤多事耳。


臨楊少師書后


余以意仿楊少師書。山陽此論，雖不盡似，略得其破方為圓，削繁為簡之意。蓋與趙集賢書，如甘草甘遂之相反，亦教外別傳也。


書養生論跋后


東坡先生數書嵇叔夜養生論。憂患之余，有意于道言如此。它日又曰：長生未能學，且學長不死。洪覺范，妙喜禪師，謂其多生般若種子深固。又進于所謂養生者，要以忠孝文章節義如公，升天成佛，俱是探囊取物。其八識田中，自具兩家種子。循業發現，不學而能也。因書此論及之。


臨趙松雪書跋后


婁水王奉常，家藏趙吳興詩帖致佳。余從高仲舉見之，把玩移日。舟行閑適，漫臨一過。余素不為吳興書，略得形模耳。聞吳興臨米元章壯懷賦數行，輒復自廢。余以俟它人覆醬瓿也。


書琵琶行題后


白香山深于禪理，以無心道人，作此有情癡語。幾所謂木人見花鳥者耶。山谷為小詞，而秀鐵訶之。謂不止落驢胎馬腹，則慧業綺語，猶當懺悔耳。余書此歌，用米襄陽楷法，兼撥鐙，意欲與艷詞相稱，乃安得大珠小珠落研池也。


書別賦題后


陸魯望詩云：“丈夫非無淚，不灑離別間。仗劍對尊酒，恥為游子顏。”蓋反文通此賦，如子云反騷。惜江令少此一轉耳。


書褚登善千文題后


義陽吳光祿丞徹如，寄褚登善千文示余。披賞數日，風雨如晦，泓穎久廢。朝來始見霽色，偶然欲書。為竟此卷，觀者必訝為余本家筆安在也。


書古尺牘題后


“行書十行，不敵楷書一行。”米南宮語也。時一為之，以斂浮氣，竟此紙，凡十起對客。信乎孫虔禮所云，視怡務闕之難也。


書圖通偈后


以虞伯施廟堂碑法書此偈。貞觀時，楞嚴猶未經翻譯。永興破邪論，亦世諦流布耳。顏魯公頗事道言，李北海但作碑板。懷素著袈裟，犯飲酒戒。草書狂縱，不足與寫經手校量功德。唐世書學甚盛，皆不為釋典所用。梁肅房融，其書不稱。惟裴休深于內典，兼臨池之能，淳熙帖所刻是已。至宋蘇、黃兩公，大以翰墨為佛事。宋人書不及唐，其深心般若，故當勝也。余蚤歲習耳根圓通。每書之，幾所謂一舉一回新者。


臨爭坐位帖題后


新都汪太學孺仲，以宋捐爭坐位帖見示，神采奕奕，字形較陜刻差肥。余臨寫之次，時有訛字。乃知是米海岳所臨。米嘗自記，有臨爭坐帖在浙中。此殆其真跡入石者耶。


題楷書雪賦后


楷書以智永千文為宗極。虞永興其一變耳。文征仲學千文，得其姿媚。予以虞書入永書，為此一家筆法。若退穎滿五簏，未必不合符前人。顧經歲不能成千字卷冊，何稱習者之門？自分，與此道遠矣。


臨鐘紹京書跋后


右唐鐘紹京書遁甲神經，有宣和政和小璽。宋徽宗標識，倪元鎮家藏。有元鎮跋語，筆法精妙。回腕藏鋒，得子敬神髓。趙文敏正書實祖之。余從真跡臨寫數行。鐘書世無傳本，自此可以意求耳。


臨虞永興書跋后


虞永興嘗自謂于“道”字有悟，蓋于發筆處出鋒，如抽刀斷水，正與顏太師錐畫沙、屋漏痕同趣。前人巧處，故應不傳，學虞者輒成子，筆陣所訶以此。余非能書，能解之耳。


臨海岳千文跋后


米海岳行草書，傳于世間，與晉人幾爭道馳矣。顧其平生所自負者為小楷，貴重不肯多寫，以故罕見其跡。予游京師，曾得鑒李伯時西園雅集圖，有米南宮蠅頭題跋，最似蘭亭筆法。已丑四月，又從唐完初獲借此千文，臨成副本，稍具優孟衣冠。大都海岳此帖，全仿褚河南哀冊枯樹賦，間入歐陽率更，不使一實筆。所謂無往不收，蓋曲盡其趣。恐真本既與余遠，便欲忘其書意。聊識之于紙尾。□此余已丑所臨也，今又十年所矣。筆法似昔，未有增長。不知何年得入古人之室。展卷太息，不止書道也。戊戌四月三日。


臨十七帖書后


十七帖硬黃本，宋時魏泰家藏。淳熙秘閣續帖，亦有刻。予在都下，友人汝陽王思延得硬黃本，曾借臨一卷。已于濟南邢子愿ぁ卿，見所刻石，即王本也。余以臨卷質之，子愿謬稱合作。第謂趙吳興臨十七帖，流落人間，當不下數十本。請多為之，足傳耳。余自是時寫此帖，以懶故，終不能多也。


臨洛神賦書后


樂毅論乃扇書，后人又以為右軍自書刻石。梁世所摹，與唐摹字形各異。淳熙秘閣，梁摹本也。予家戲鴻堂帖，唐摹本也。又有一本唐摹，在長安李氏，曾屬余跋，亦有文壽承跋。蓋貞觀中，太宗命褚遂良等，摹六本賜魏征諸臣。此六本，自唐至今，余猶及見，其二恨梁摹白麻紙真跡，為新都吳生所有，余亦不甚臨樂毅論，每以大令十三行洛神賦為宗極耳。


臨像贊題后


柳誠懸小書玄真護命經，不知其所自。因臨畫像贊，知誠懸用其筆意，小加勁耳。唐人書無不出于二王，但能脫去臨仿之跡，故稱名家。世人但學蘭亭面，誰得其皮與其骨？凡臨書者，不可不知此語。


跋臨女史箴


昔年見晉人畫女史箴云，同虎頭筆，分類題箴，附于畫左方，則大令書也。大令書女史箴，不聞所自。據孫過庭讀書譜，有云：“右軍太師箴，豈即女史而訛承于后耶？”然其字結體，全類十三行，則又非王右軍也。暇日，適發興欲書，遂復仿之，不見真跡。聊以意取，乃不似耳。


臨宣示表題后


鐘太傅書，余少而學之，頗得形模。后得從韓館師，借唐榻戎輅表臨寫，始知鐘書自有入路。蓋猶近隸體，不至如右軍以還，恣態橫溢，極鳳翥鸞翔之變也。閣帖所收，惟宣示表、還示帖，皆右軍之鐘書，非元常之鐘書。但觀王世將宋儋諸跡，有其意矣。辛丑冬，因臨宣示表及之。


跋臨瘞鶴銘


黃涪翁云，大字無過瘞鶴銘，小子無過遺教經。今世所傳遺教，直唐經生手耳。瘞鶴則陶隱居書，山谷學之。余欲縮為小楷，偶失此帖，遂以黃庭筆法書之。


書舞鶴賦后


往余以黃庭樂毅真書，為人作榜署書。每懸看，輒不得佳，因悟小楷法，使可展為方丈者，乃盡勢也。題榜如細書，亦跌宕自在，惟米襄陽近之。襄陽少時，不能自立家，專事摹帖，人謂之集古字。已有規之者曰：“復得勢，乃傳。”正謂此。因書舞鶴賦及之。


跋十三行洛神賦


趙文敏得宋思陵十三行于陳灝，蓋賈似道所購，先九行，后四行，以悅生印款之。此子敬真跡。至我朝，惟存唐摹耳。無論神采，即形模已不相似。惟晉陵唐太常家藏宋拓，為當今第一。曾一見于長安，臨寫刻石恨趙吳興有此墨跡，未盡其趣。蓋吳興所少，正洛神疏雋之法，使我得之，政當不啻也。


題書千字文后


千文凡書四載，先后作止。筆墨間闊，幾如寫一大藏經。今至延津，始成之。山中自恃多暇，乃至不如吏牘之余。予所愧于嵇叔夜也。


題歸去來辭后


以米元章筆法，書淵明辭，差為近之。


臨米書后


是日，海上顧氏以米襄陽真跡見視。余為臨此，大都米家書與趙吳興各為一門庭。吳興臨米，輒不能似，有以也。吳興書易學，米書不易學。二公書品，于此辨矣。


書飲中八仙歌后


陸士衡作竹林七賢論，以嵇阮為標。顏延之作五君詠，王氵中、山巨源，皆在門外，弗復及。少陵八仙歌，其尤著者，賀季真、太白耳。他日作哀詩，于飲中八仙，獨著汝陽王，所謂虬須似太宗，色英塞外春者。豈讓帝之子，負奇自廢。韜光鏟采，醉鄉為隱者耶。即諸子，當非酒人可概矣。


跋禊帖后


唐相褚河南，臨禊帖白麻跡一卷。曾入元文宗御府，有天歷之寶，及宣政紹興諸小璽，宋景濂小楷題跋。吾鄉張東海先生，觀于楊氏之衍澤樓。蓋云間世家所藏也。筆法飛舞，神采奕奕，可想見右軍真本風流，實為希代之寶。余得之吳太學，每以勝日展玩，輒為心開。至于手臨，不一二卷止矣，苦其難合也。昔章子厚日臨蘭亭一卷，東坡聞之，以為從門入者，不是家珍。東坡學書宗旨如此。趙文敏臨禊帖最多，猶不至如宋之紛紛聚訟，直以筆勝口耳。所謂善易者，不談易也。


臨官奴帖真跡


此帖在淳熙秘閣續刻，米元章所謂絕似蘭亭序。昔年見之南都，曾記其筆法于米帖曰，字字騫翥，勢奇而反正。藏鋒裹鐵，遒勁蕭遠，庶幾為之傳神。已聞為海上潘方伯所得，又復歸王元美。王以貽余座師新安許文穆公，文穆傳之少子胃君。一武弁借觀，因轉售之。今為吳太學用卿所藏，頃于吳門出示余，快余二十余年積想，遂臨此本云。抑余二十余年時書此帖，茲對真跡，豁然有會。蓋漸修頓證，非一朝夕。假令當時力能致之，不經苦心懸念，未必契真。懷素有言：“豁焉心胸，頓釋凝滯。”今日之謂也。時戊申十月十有三日，舟行朱涇道中，日書蘭亭及此帖一過，以官奴筆意書禊帖，尤為得門而入。














◎評古帖






題絳帖一卷后


宋榻絳州帖，乃官奴嫡冢，故佳本在汝帖長沙之上。昔人得古帖數行，專心學之，遂以名世。況此本已具各體，即不完善，比之威鳳一毛，可藏也。


題娑羅樹碑后


保母帖，辭中令帖。大令實為北海之濫觴。今人知學北海而不追蹤大令，是以佻而無簡，直而少致。北海曰：“似我者俗，學我者死。”不虛也。趙吳興猶不免此，況余子哉？


黃庭經跋


黃庭經以師古齋刻為第一，乃遂良所臨也，淳熙續帖亦有之。


書禊帖后


此本發筆處，是唐人口口相授筆訣也。米海岳深得其意，舟過崇德縣觀。


題禊帖黃庭各帖后


蘭亭無下本，此刻當是唐人鉤摹。其黃庭，吾不甚好，頗覺其俗。告墓表，集智永千文而成之。宣示表轉刻已多，既失其渾宕之氣，聊存形似。后之學者，當以意會之可也。


題云麾將軍碑


此碑文多不全，獨此刻。前后讀之，皆有倫次。當是石未泐時拓本，殊可寶藏。歐陽金石錄，每有不以書家見收者，況北海為書中仙乎？


題穎上禊帖后


穎上縣有井，夜放白光，如虹亙天。縣令異之，乃令人探井中。得一石，六銅，其石所刻，黃庭經、蘭亭序，皆宋拓也。余得此本，以較各帖所刻，皆在其下。當是米南宮所摹入石者，其筆法頗似耳。


題洛神違遠各帖后


大令洛神賦，多集后人筆意，豈元人趙松雪為之耶？違遠帖告墓之流，與辭中令書，皆子敬得意筆也。□辭中令帖，是李邕淵源，其為子敬筆無疑。


題群玉堂帖


群玉堂帖所載虞世南天馬贊，乃柳子厚文。荊門行，見李群玉集，非李栝州也。詩亦不類開元及柳公權詩，皆謬。豈集字為之耶？


題獻之帖后


大令辭中令帖，評書家不甚傳，或出于米元章、黃長睿之后耳。觀其運筆，則所謂鳳翥鸞翔，似奇反正者，深為漏泄家風。必非唐以后諸人所能夢見也。李北海似得其意。


書黃庭經后


吳用卿得此。余乍展三四行，即定為唐人臨右軍。既閱竟，中間于淵字，皆有缺筆，蓋高祖諱淵，故虞褚諸公，不敢觸耳。小字難于寬展而有余，又以蕭散古淡為貴。顧世人知者絕少。能于此卷細參，當知吾言不謬也。


評子敬蘭亭帖


此卷用筆蕭散，而字形與筆法，一正一偏，所謂右軍書如鳳翥鸞翔，跡似奇而反正。邇來學黃庭經、圣教序者，不得其解，遂成一種俗書。彼倚藉古人，自謂合轍襟毒人心。如油入面，帶累前代諸公不少。余故為拈出，使知書家，自有正法眼藏也。


又


余觀二王真跡，十余帖矣。獨此卷心眼相印，自許不惑。又須知永興書法，從此發源也。


題王詢真跡


米南宮謂右軍帖，十不敵大令跡一。余謂二王跡，世猶有存者，唯王謝諸賢筆，尤為希覯。亦如子敬之于逸少耳。此王書，瀟灑古淡，東晉風流，宛然在眼。用卿得此，可遂作寶晉齋矣。


虞伯施積時帖


此卷或疑米臨，然其研筆處，特為瘦勁。米書以態勝，不辦此也。王元美家有虞永興汝南公主墓志，客亦有謂米臨者。元美自題曰“果爾，則買王得羊，于愿足矣。”此帖則當出其右，具眼者自能識取。


題評紙帖為朱敬韜


米元章評紙，如陸羽品泉，各極其致。而筆法都從顏平原幻出。與吾友王宇泰所藏天馬賦，同是一種書。臨寫彌月，仍歸用卿，用卿其寶之。


孫虔禮千文跋


此孫過庭真跡也。觀其結字，猶存漢魏間法。蓋得之章草為多，即永師千文亦爾。乃知作楷書，必自八分大篆入門。沿流討源，見過于師，方堪傳授。學過庭者，又自右軍求之可也。


題范牧之禊帖


牧之書蘭亭序，筆勢遒媚，以姿態勝韻自喜。宋仁卿裝之屏角十余年。時象先尚髫齔未及收去。茲乃念手澤，復從仁卿請回此卷。昔右軍書，不為諸子所寶惜。右軍每有家雞野鶩之嘆。牧之書固自古雅，而象先即善書，何忍人稱過父也。


題朱敬韜所藏趙榮祿鮮于伯幾真跡


吳興書少有師褚登善者。此前二幅似之，又所報燕京奇畫，是孫過庭法也。鮮于伯機評書，天真爛漫，盡力與吳興敵者，是皆可傳也。今日過敬韜，出此相視，因借歸，摹之戲鴻堂帖中。


跋智永帖


此永師仿鐘元常宣示表。每用筆，必曲折其筆，宛轉回向，沉著收束。所謂當其下筆，欲透過紙背者。唐以后，此法漸澌盡矣。


題徐道寅手書諸經后


真如不變，千佛即一。不變隨緣，一佛而千古佛。所以有云：佛之一字，吾不喜聞也。雖然，地藏經云：人命終時，聞一佛名號一辟支，佛名號，皆得免苦。當四大分散，神識分飛。一佛名號，俱不能記憶自非平生串習，安能于爾時得力？所謂一句染神，歷劫不易。徐居士道寅，所以書寫受持，念誦此千佛名經也。唐以曲江題名，為千佛名經。宋人以元祐黨碑，為千佛名經。道寅以千佛名經，為千佛名經。是同是別。


跋趙子昂書過秦論


吳興此書，學黃庭內景經。時年三十八歲，最為善者機也。成名以后，責然自放，亦小有習氣。于是膺書亂之，鈍滯吳興不少矣。


跋張旭草書


項玄度出示謝客真跡。余乍展卷，即命為張旭。卷末有豐考功持謝書甚堅。余謂玄度曰：四聲定于沈約，狂草始于伯高；謝客時，都無是也。且東明二詩，乃庾開府步虛詞，謝安得預書之乎。玄度曰：此陶弘景所謂元常老骨，更蒙榮造者矣，遂為改跋。


跋率更千文


書家以分行布白，謂之九宮。元人作書經云：黃庭有六分九宮；曹娥有四分九宮。今觀信本千文，真有完字具于胸中。若構凌云臺，一一皆衡劑而成者。米南宮評其真書到內史，信矣。此本傳為信本真跡，勒其全文。欲學書先定間架，然后縱橫跌蕩，惟變所適耳。


跋東坡書后


東坡先生居黃，自謂多難畏事，時猶禁其詩耳。后復并其書禁之，故宣和進御書畫，凡有蘇黃題跋者，皆割去。靖康之變，御府所藏，盡為金人輦之而北。而先生墨跡，流落人間者，居然獨完。誰謂善類竟可磨滅耶？


跋吳傳朋書


昔人稱吳傳朋說真書，為宋朝第一。今觀《九歌》，應規入矩，深得蘭亭洛神遺意。高宗洞精書法，至為閣筆歡賞，不虛也。左方有馬和之侍郎圖，此必當時有李伯時畫《九歌》，米元章作書，而二公復仿之耳。伯時書，乃全用鐘法，宣和譜謂其追蹤魏晉。今始見之，當與米元章并傳者。宋之小楷名家，盡此矣。


跋赤壁賦后


坡公書多偃筆，亦是一病。此赤壁賦，庶幾所謂欲透紙背者，乃全用正鋒，是坡公之蘭亭也，真跡在王履善家。每波畫盡處，隱隱有聚墨痕，如黍米珠，非石刻所能傳耳。嗟呼，世人且不知有筆法，況墨法乎。


題懷仁圣教序真跡


古人摹書用硬黃，自運用絹素。此卷首，有宋徽宗金書縹字，與內景經同一黃素。知為懷仁一筆自書無疑。書苑所云，雜取碑字，右軍劇跡，咸萃其中，非也。黃長睿，書家董狐，亦以書苑為據。恨其不見真跡，輒隨人言下轉耳。


又


此書視陜本，特為姿媚。唐時稱為小王書。若非懷仁自運，即不當命之小王也。吾家有宋舍利塔碑云：習王右軍書，集之為習，正合。余因此自信有會。


跋魯公送劉太沖敘


顏魯公送劉太沖敘，郁屈瑰奇，于二王法外，別有異趣。米元章謂如龍蛇生動，見者目驚，不虛也。宋四家書派，皆出魯公。亦只爭坐帖一種耳，未有學此敘者，豈當時不甚流傳耶。真跡在長安趙中舍士楨家，以余借摹，遂為好事者購去。余凡一再見，不復見矣。淳熙秘閣續帖亦有刻。


題大令洛神十三行真跡


趙吳興曾得洛神十三行于陳集賢灝，自題此晉時麻箋。思陵極力搜訪，僅獲九行百七十六字。故米友仁跋，作九行。宋末賈似道復得四行，七十四字。欲續于后，則于九行之跋不相屬。遂以四行別裝于后，以悅生印及長字印款之。今此本不知猶在人間不。余所摹秀州項子京藏，是宣和譜中所收。吳興云，更有唐人臨本，后有柳公權跋，亦神物也。視世所傳十三行宋拓，何啻霄壤耶。


跋鹿脯帖后


鹿脯帖真跡與宋拓本，不唯字形大小不倫，乃其文亦小異。宋拓，政自不足據也。十七帖清晏歲豐，又所使有豐一鄉，故自名處。予極不解“豐一鄉”作何語。及得高麗刻本，乃云所出有異產。讀之豁然，因知王著，但憑仿書入石耳。


跋楊義和黃庭經后


懷素、黃庭經、陶谷跋，以為右軍換鵝書。米芾跋，以為六朝人書，無虞褚習氣。惟趙孟ぽ以為飄飄有仙氣，乃楊許舊跡。而張伯雨題吳興《過秦論》，直以為學楊義和書。吳興精鑒，必有所據，非臆語也。按真誥，稱楊書祖效郗法，力同二王。述書賦亦云：方圓自我，結構遺名；如舟楫之不系，混寵辱以若驚。其為書家所重若此。顧唐時止存草書六行，今此經行楷數千字。神采奕然，傳流有緒，豈非墨池奇遘耶。元時在鮮于樞家。余昔從館師韓宗伯，借摹數行，茲勒以冠諸帖。楊在右軍后，以是神仙之跡，不復系以時代耳。


跋吳云壑書后


吳琚書，自米南宮外，一步不窺。京口北固山，有天下第一江山琚書，即其筆也。始于都下，見七言律詩一幅，不款名姓，但有云壑居士印。偶閱宋經籍志，云壑集吳琚撰，知為琚書。已于新安白岳山下，客持晦翁書《歸去來辭》，乃絕似米元章。后有“云壑”二字，因得審定，今藏于家。此詩沒于焦山江中，潤州守霍君為余拓墨本，然已在若明若晦間，不可臨摹矣。


題溫飛卿書


《湖陰曲》溫飛卿書，似平原書而遒媚有態。米元章從此入門。昔年殷司馬之孫持至長安，留予案上兩月。余以溫庭筠“溫”字頗漫，疑是王黃華書。黃華亦名庭筠，字跡近米家父子故耳。川中黃昭素，乃謂此必曾入梁內府。梁諱“溫”字，遂磨去，意或有之。


跋李北海縉云三帖


黃長睿評張從申書，出于北海趙子固。又以北海學子敬，病在欹側，若張從申，即無此矣。然從申書，實似北海之法華寺碑。而北海出奇不窮，故嘗勝云：余嘗謂右軍如龍，北海如象，世必有肯予言者。


跋李伯時書


米海岳云：“少時未能立家，但規摹法帖，謂之集古字。”今觀《九歌》良然。左方有伯時畫，畫史所稱與伯時經營《九歌》者是已。伯時《孝經》，力追鐘法。宣和譜謂書逼魏晉，不虛耳。二帖皆節文。


書度人經后


余曾見柳誠懸小楷度人經，遒勁有致。蔡君謨茶錄，頗仿之，世未有傳者。此清靜經，似永興破邪論，海上潘氏所藏宋帖也。


跋索靖出師頌


鐘太傅書，自晉渡江時，止傳宣示表。百余年間，妙跡已絕，寧知今世有索靖出師頌耶。此本在李項子京家，故是甲觀。


跋子敬帖


寶晉帖刻此帖，大軍止。余撿子敬別帖，自己至至末。辭意相屬，原是一帖，為收藏者離去耳。二王書有不可讀者，皆此類也。米元章故以此為子敬第一書。


跋謝莊詩后


謝莊詩帖子，新都汪景醇得摹。本未見真跡，書法似閣帖。所謂蕭子云者，而小加妍雋。宋高宗書近之。


題張長史真書


長史郎官壁記，世無別本，唯王奉常敬美有之。陳仲醇摹以寄余，知學草必自真入也。


跋禊帖小本


定武禊帖，唯賈秋壑所藏。至百余種，令其客廖瑩中，縮為小本。或云：唐時褚河南已有之。此本余已丑所書，亦從館師韓宗伯借，褚摹縮為蠅頭體，第非定武本耳。
畫訣


士人作畫當以草隸奇字之法為之，樹如屈鐵，山似畫沙，絕去甜俗蹊徑，乃為士氣。不爾，縱儼然及格，已落畫師魔界，不復可扌求藥矣。若能解脫繩束，便是透網鱗也。畫家六法，一氣韻生動。氣韻不可學，此生而知之，自有天授，然亦有學得處。讀萬卷書，行萬里路，胸中脫去塵濁，自然丘壑內營，立成鄄鄂。隨手寫出，皆為山水傳神矣。李成惜墨如金，王洽潑墨沈成畫。夫學畫者，每念惜墨潑墨四字。于六法三品，思過半矣。


古人論畫有云：“下筆便有凹凸之形。”此最懸解。吾以此悟高出歷代處，雖不能至，庶幾效之，得其百一，便足自老以游丘壑間矣。


氣霽地表，云斂天末。洞庭始波，木葉微脫。春草碧色，春水綠波。送君南浦，傷如之何。四更山吐月，殘夜水明樓。海風吹不斷，江月照還空。宋畫院各有試目，思陵嘗自出新意，以品畫師。余欲以此數則，徵名手圖小景，然少陵無人，謫仙死。文沈之后，廣陵散絕矣，奈何？


潘子輩學余畫，視余更工，然皴法三昧，不可與語也。畫有六法，若其氣韻必在生知，轉工轉遠。


畫中山水，位置皴法，皆各有門庭，不可相通。惟樹木則不然，雖李成、董源、范寬、郭熙、趙大年、趙千里、馬夏、李唐，上自荊關，下逮黃子久、吳仲圭輩，皆可通用也。或曰：須自成一家。此殊不然，如柳則趙千里；松則馬和之；枯樹則李成，此千古不易。雖復變之，不離本源，豈有舍古法而獨創者乎？倪云林亦出自郭熙、李成，少加柔雋耳，如趙文敏則極得此意。蓋萃古人之美于樹木，不在石上著力，而石自秀潤矣。今欲重臨古人樹木一冊，以為奚囊。


古人畫，不從一邊生去。今則失此意，故無八面玲瓏之巧，但能分能合。而皴法足以發之，是了手時事也。其次，須明虛實。實者，各段中用筆之詳略也。有詳處必要有略處，實虛互用。疏則不深邃，密則不風韻，但審虛實，以意取之，畫自奇矣。


凡畫山水，須明分合。分筆乃大綱宗也。有一幅之分，有一段之分，于此了然，則畫道過半矣。


樹頭要轉，而枝不可繁；枝頭要斂，不可放；樹梢要放，不可緊。


畫樹之法，須專以轉折為主。每一動筆，便想轉折處。如寫字之于轉筆用力，更不可往而不收。樹有四肢，謂四面皆可作枝著葉也，但畫一尺樹，更不可令有半寸之直，須筆筆轉去。此秘訣也。


畫須先工樹木，但四面有枝為難耳。山不必多，以簡為貴。


作云林畫，須用側筆，有輕有重，不得用圓筆。其佳處，在筆法秀峭耳。宋人院體，皆用圓皴。北苑獨稍縱，故為一小變。倪云林、黃子久、王叔明皆從北苑起祖，故皆有側筆。云林其尤著者也。


北苑畫小樹，不先作樹枝及根，但以筆點成形。畫山即用畫樹之皴。此人所不知訣法也。


北苑畫雜樹，但只露根，而以點葉高下肥瘦，取其成形。此即米畫之祖，最為高雅，不在斤斤細巧。


畫人物，須顧盼語言。花果迎風帶露，禽飛獸走，精神脫真。山水林泉，清閑幽曠。屋廬深邃，橋渡往來。山腳入水，澄明水源，來歷分曉。有此數端，即不知名，定是高手。


董北苑畫樹，多有不作小樹者，如秋山行旅是也。又有作小樹，但只遠望之似樹，其實憑點綴以成形者。余謂此即米氏落茄之源委。蓋小樹最要淋漓約略，簡于枝柯而繁于形影，欲如文君之眉，與黛色相參合，則是高手。


古人云：有筆有墨。筆墨二字，人多不識。畫豈有無筆墨者？但有輪廓而無皴法，即謂之五筆；有皴法而不分輕重向背明晦，即謂之無墨。古人云：石分三面。此語是筆亦是墨，可參之。


畫家以古人為師，已自上乘。進此，當以天地為師。每朝起，看云氣變幻，絕近畫中山。山行時，見奇樹，須四面取之。樹有左看不入畫，而右看入畫者，前后亦爾。看得熟，自然傳神。傳神者必以形。形與心手相湊而相忘，神之所托也。樹豈有不入畫者？特當收之生綃中，茂密而不繁，峭秀而不蹇，即是一家眷屬耳。


畫樹木，各有分別。如畫瀟湘圖，意在荒遠滅沒，即不當作大樹及近景叢木。如園亭景，可作楊柳梧竹，及古檜青松。若以園亭樹木移之山居，便不稱矣。若重山復嶂，樹木又別。當直枝直，多用攢點，彼此相藉，望之模糊郁蔥，似入林有猿啼虎嗥者，乃稱。至如春夏秋冬，風晴雨雪，又不在言也。


枯樹最不可少，時于茂林中間出，乃見蒼古。樹雖檜、柏、楊、柳、椿、槐，要得郁森，其妙處在樹頭與四面參差，一出一入，一肥一瘦處。古人以木炭畫圈，隨圈而點之，正為此也。宋人多寫垂柳，又有點葉柳。垂柳不難畫，只要分枝頭得勢耳。點柳葉之妙，在樹頭圓鋪處。只以汁綠漬出，又要森蕭，有迎風搖揚之意。其枝須半明半暗。又春二月柳，未垂條；九月柳，已衰颯，俱不可混。設色亦須體此意也。


山之輪廓先定，然后皴之。今人從碎處積為大山，此最是病。古人運大軸，只三四大分合，所以成章。雖其中細碎處多，要之取勢為主。吾有元人論米高二家山書，正先得吾意。


畫樹之竅，只在多曲。雖一枝一節，無有可直者。其向背俯仰，全于曲中取之。或曰，然則諸家不有直樹乎？曰：樹雖直，而生枝發節處，必不都直也。董北苑樹，作勁挺之狀，特曲處簡耳。李營丘則千屈萬曲，無復直筆矣。


畫家之妙，全在煙云變滅中。米虎兒謂王維畫見之最多，皆如刻畫，不足學也，惟以云山為墨戲。此語雖似過正，然山水中，當著意煙云，不可用粉染。當以墨漬出，令如氣蒸，冉冉欲墮，乃可稱生動之韻。


趙大年令畫平遠，絕似右丞，秀潤天成，真宋之士大夫畫。此一派又傳為倪云林，雖工致不敵，而荒率蒼古勝矣。今作平遠，及扇頭小景，一以此二人為宗。使人玩之不窮，味外有味可也。


畫平遠，師趙大年。重山疊嶂，師江貫道。皴法，用董源麻皮皴。及瀟湘圖點子皴，樹用北苑、子昂二家法。石法用大李將軍秋江待渡圖及郭忠恕雪景。李成畫法，有小幅水墨，及著色青綠，俟宜宗之，集其大成，自出機軸。再四五年，文沈二君，不能獨步吾吳矣。作畫，凡山俱要有凹凸之形。先如山外勢形像，其中則用直皴。此子久法也。


畫與字，各有門庭，字可生，畫不可熟。字須熟后生，畫須生外熟。


畫源


吾家有董源龍宿郊民圖。不知所取何義，大都簞壺迎師之意，蓋宋藝祖下江南時所進御者。畫甚奇，名則謟矣。


董北苑蜀江圖、瀟湘圖，皆在吾家。筆法如出二手。又所藏北苑畫數幅，無復同者。可稱畫中龍。


張擇端清明上河圖，皆南宋時追摹汴京景物。有西方美人之思，筆法纖細，亦近李昭道，惜骨力乏耳。


王叔明為趙吳興甥。其畫皆摹唐宋高品，若董巨、李范、王維，備能似之。若于刻畫之工，元季當為第一。


高彥敬尚書畫，在逸品之列。雖學米氏父子，乃遠宗吾家北苑，而降格為墨戲者。


倪迂在勝國時，以詩畫名世。其自標置，不在黃公望、王叔明下。自云：我此畫深得荊關遺意，非王蒙輩所能夢見也。然定其品，當稱逸格，蓋米襄陽、趙大年一派耳。于黃王真伯仲不虛也。


畫譜不載司馬君實。予曾見其畫，大類營丘，有小米作一幅配之，宋人題款甚多。因思古人自不可盡其伎倆。


元季四大家，以黃公望為冠，而王蒙、倪瓚、吳仲圭與之對壘。此數公評畫，必以高彥敬配趙文敏。恐非偶也。


余藏北苑一卷。諦審之，有二姝及鼓瑟吹笙者；有漁人布網捕魚者，乃瀟湘圖也。蓋取洞庭張樂地，瀟湘帝子游，二語為境耳。余亦嘗游瀟湘道上，山川奇秀，大都如此圖。而是時方見李伯時瀟湘卷，曾效之作一小幅。今見北苑，乃知伯時雖名宗，所乏蒼莽之氣耳。


石田春山欲雨圖卷，向藏王元美家，今歸余處。春郊牧馬圖，或曰，趙王孫子昂，或云仲穆。余定以為五代人筆。


王右丞畫，余從檇李項氏見釣雪圖，盈尺而已，絕無皴法，石田所謂筆意凌競人局脊者。最后得小幅，乃趙吳興所藏。頗類營丘，而高簡過之。又于長安楊高郵所得山居圖，則筆法類大年，有宣和題“危樓日暮人千里，欹枕秋風雁一聲”者。然總不如馮祭酒江山雪霽圖，具有右丞妙趣。予曾借觀經歲，今如漁父出桃源矣。


倪云林生平不畫人物，惟龍門僧一幅有之。亦罕用圖畫，惟荊蠻民一印者，其畫遂名荊蠻民。今藏余家。有華溪勝國時，人多寫華溪漁隱。蓋是趙承旨倡之，王叔明是趙家甥，故亦作數幅。今皆為余所藏。余每欲買山霅上，作桃源人，以應畫識。


丁酉三月十五日，余與仲醇在吳門韓宗伯家。其子逢禧，攜示余顏書自身告，徐季海書朱巨川告，即海岳書史所載，皆是雙璧。又趙千里三生圖，周文矩文會圖、李龍眠白蓮社圖，惟顧愷之作右軍家園景，直酒肆壁上物耳。


項又新家，趙千里四大幀，“千里”二字金書。余與仲醇諦審之，乃顏秋月筆也。


黃子久畫，以余所見，不下三十幅。要之浮巒暖翠為第一，恨景碎耳。


趙文敏洞庭兩山二十幅，各題以騷語四句，全學董源。為余家所藏。


郭忠恕越王宮殿，向為嚴分宜物，后籍沒。朱節奄國公，以折俸得之。流傳至余處。其長有三尺余，皆沒骨山也。余細撿，乃畫錢鏐越王宮，非勾踐也。


李成晴巒蕭寺，文三橋售之項子京。大青綠全法王維。今歸余處。細視之，其名董羽也。吳琚晉陵人，書學米南宮，可以奪真。今北固天下第一江山題榜，是其跡也，所著有《云壑集》。余在京師，見宋人掛幅，絕類南宮。但有云壑印，遂定為琚筆。題尾數行，使琚不泯沒也。


仲醇絕好瓚畫，以為在子久山樵之上。余為寫云林山景一幅歸之。題云：“仲醇悠悠忽忽，土木形骸，似嵇叔夜。近代唯懶瓚得其半耳。”云云，正是識韻人，了不可得。


余長安時，寄仲醇書云：所欲學者，荊關、董巨、李成。此五家畫尤少真跡。南方宋畫，不堪賞鑒。兄等為訪之，作一銘心記。如宋人者，俟弟書成，與合一本。即不能收藏，聊以適意，不令海岳獨行畫史也。


京師楊太和家，所藏唐晉以來名跡甚佳。余借觀，有右丞畫一幀，宋徽廟御題左方，筆勢飄舉，真奇物也。撿宣和畫譜，此為山居圖。察其圖中松針石脈，無宋以后人法，定為摩詰無疑。向相傳為大李將軍，而拈出為輞川者，自余始。


余家所藏北苑畫，有瀟湘圖、商人圖、秋山行旅圖。又二圖，不著其名，一從白下徐國公家購之，一則金吾鄭君與余博古。懸北苑于堂中，兼以倪黃諸跡，無復于北苑著眼者，正自不知元人來處耳。


李伯時西園雅集圖，有兩本。一作于元豐間，王晉卿都尉之第；一作于元祐初，安定郡王趙德麟之邸。余從長安買得團扇上者，米襄陽細楷，不知何本。又別見仇英所摹文休承跋后者。


余買龔氏江貫道江山不盡圖。法董巨，是絹素。其卷約有二三丈，后有周密、林希逸跋，貫道負茶癖，葉少蘊常薦之。故周跋云：“恨不乞石林見也。”


文人之畫，自王右丞始。其后董源、僧巨然、李成、范寬，為嫡子李龍眠，王晉卿，米南宮及虎兒，皆從董巨得來。直至元四大家。黃子久、王叔明、倪元鎮、吳仲圭，皆其正傳。吾朝文沈，則又遙接衣缽。若馬夏，及李唐、劉松年，又是李大將軍之派，非吾習易學也。禪家有南北二宗，唐時始分畫之。南北二宗，亦唐時分也，但其人非南北耳。北宗則李司訓父子。著色山水，流傳而為宋之趙趙伯駒、伯，以至馬夏輩。南宗則王摩詰始用渲淡，一變鉤斫之法，其傳為張躁、荊關、郭忠恕、董巨、米家父子。以至元之四大家，亦如六祖之后，有馬駒、云門、臨濟、兒孫之盛，而北宗微矣。要之摩詰所謂云峰石跡，迥出天機，筆意縱橫，參乎造化者。東坡贊吳道子、王維畫壁，亦云：“吾于維也，無間然。”知言哉。


元季諸君子畫，惟兩派。一為董源，一為李成。成畫，有郭河陽為之佐，亦猶源畫，有僧巨然副之也。然黃、倪、吳、王四大家，皆以董巨起家成名，至今｛隹及｝行海內。至如學李郭者，朱澤民，唐子華、姚彥卿輩，俱為前人蹊徑所壓，不能自立堂戶。此如南宗子孫，臨濟獨成。當亦紹隆祖法者，有精靈男子耶。


畫無筆跡，非謂其墨淡模糊而無分曉也。正如善書者，藏筆鋒如錐，畫沙印印泥耳。書之藏鋒，在于執筆，沈著痛快。人能知善書執筆之法，則能知名畫無筆跡之說。故古人如大令，今人如米元章、趙子昂。善書必能善畫，善畫必能善書。其實一事耳。


余嘗謂右軍父子之書，至齊梁而風流頓盡。自唐初虞褚輩變其法，乃不合而合。右軍父子殆似復生，此言大可意會。蓋臨摹最易，神氣難傳故也。巨然學北苑，黃子久學北苑，倪迂學北苑，元章學北苑，一北苑耳，而各各不相似。使俗人為之，與臨本同，若之何能傳世也？子昂畫雖圓筆，其學北苑亦不爾。


云林山皆依側邊起勢，不用兩邊合成，此人所不曉。近來俗子點筆自是稱米家山，深可笑也。元暉睥睨千古，不讓右丞。可容易湊泊，開后人護短逕路耶。


荊浩，河南人，自號洪谷子。博雅好古，以山水專門，頗得移向。善為云中山頂，四面峻厚。自撰山水訣一卷，語人曰：吳道子畫山水，有筆而無墨。項容有墨而無筆。我當采二子所長，成一家之體。故關同北面事之。世論荊浩山水，為唐末之冠。蓋有筆無墨者，見落筆蹊徑而少自然；有墨無筆者，去斧鑿痕而多變態。


米家山謂之士夫畫，元人有畫論一卷，專辨米海岳、高房山異同。余頗有慨其語。迂翁畫，在勝國時，可稱逸品。昔人以逸品置神品之上。歷代唯張志和、盧鴻可無愧色。宋人中米襄陽，在蹊逕之外。余皆從陶鑄而來。元之能者雖多，然稟承宋法，稍加蕭散耳。吳仲圭大有神氣，黃子久特妙風格，王叔明奄有前規，而三家皆有縱橫習氣。獨云林古淡天然，米癡后一人而已。


趙榮祿枯樹法，郭熙、李成，不知實從飛白結字中來也。文君眉峰點黛，不知從董雙蛾、遠山衲帶來也。知此省畫法。


古人遠矣。曹不興、吳道子，近世人耳。猶不復見一筆，況顧睦之徒？其可得見之哉。是故論畫，當以目見者為準。若遠指古人曰，此顧也，此陸也，不獨欺人，實自欺耳。故言山水，則當以李成、范寬；花果，則趙昌、王友；花竹翎毛，則徐熙、黃筌、崔順之；馬，則韓幹、伯時；牛，則厲范二道士；仙佛，則孫太古；神怪，則石恪；貓犬，則何尊師周炤。得此數家，已稱奇妙。士大夫家，或有收其妙跡者，便已千金矣。何必遠求太古之上，耳目之所不及者哉？


范寬山川渾厚，有河朔氣象。瑞雪滿山，動有千里之遠，寒林孤秀，挺然自立。物態嚴凝，儼然三冬在目。


營丘作山水，危峰奮起，蔚然天成。喬木倚磴，下自成陰。軒暢閑雅，悠然遠眺。道路深窈，儼若深居。用墨頗濃，而皴散分曉。凝坐觀之，云煙忽生。澄江萬里，神變萬狀。予嘗見一雙幅，每對之，不知身在千巖萬壑中。


趙集賢畫，為元人冠冕。獨推重高彥敬，如后生事名宿。而倪迂題黃子久畫云：雖不能夢見房山，特有筆意，則高尚書之品，幾與吳興埒矣。高乃一生學米，有不及無過也。張伯雨題元鎮畫云：“無畫史縱橫習氣。”余家有六幅，又其自題獅子林圖云：“予與趙君善長，商作獅子林圖。真得荊關遺意，非王蒙輩所能夢見也。”其高自標置如此。又顧謹中題倪畫云：“初以董源為宗，及乎晚年，畫益精詣，而書法漫矣。”蓋倪迂書絕工致，晚季乃失之。而聚精于畫，一變古法，以天真幽淡為宗，要亦所謂漸老漸熟者。若不從北苑筑基，不容易到耳。縱橫習氣，即黃子久，未能斷幽淡兩言。則趙吳興猶遜迂翁，其胸次自別也。


趙大年平遠，寫湖天渺茫之景，極不俗。然不耐多皴，雖云學維，而維畫正有細皴者，乃于重山疊嶂有之。趙未能盡其法也。


李昭道一派，為趙伯駒、伯，精工之極，又有士氣。后人仿之者，得其工，不能得其雅。若元之丁野夫、錢舜舉是已。蓋五百年而有仇實父，在昔文太史亟相推服。太史于此一家畫，不能不遜仇氏，故非以賞譽增價也。實父作畫時，耳不聞鼓吹駢闐之聲，如隔壁釵釧，顧其術亦近苦矣。行年五十，方知此一派畫，殊不可習。譬之禪定，積劫方成菩薩，非如董、巨、米三家，可一超直入如來地也。


元季四大家，浙人居其三。王叔明，湖州人；黃子久，衢州人；吳仲圭，鐵塘人；惟倪元鎮無錫人耳。江山靈氣，盛衰故有時。國朝名手，僅僅戴進為武林人，已有浙派之目。不知趙吳興亦浙人。苦浙派日就澌滅，不當以甜邪俗賴者，盡系之彼中也。


昔人評大年畫，謂得胸中萬卷書。更奇，又大年以宗室不得遠游，每朝陵回，得寫胸中丘壑，不行萬里路，不讀萬卷書，欲作畫祖，其可得乎？此在吾曹勉之，無望庸史矣。畫之道，所謂宇宙在乎手者。眼前無非生機，故其人往往多壽。至如刻畫細謹，為造物役者，乃能損壽，蓋無生機也。黃子久、沈石田、文徵仲，皆大耋。仇英短命，趙吳興止六十余，仇與趙雖品格不同，皆習者之流，非以畫為寄，以畫為樂者也。寄樂于畫，自黃公望，始開此門庭耳。


余少學子久山水，中復去而為宋人畫。今間一仿子久，亦差近之。


日臨樹一二株，石山土坡，隨意皴染。五十后大成，猶未能作人物舟車屋宇，以為一恨。喜有元鎮在前，為我護短。不者，百喙莫解矣。


董北苑瀟湘圖、江貫道江居圖、趙大年夏山圖、黃大癡富春山圖、董北苑征商圖、云山圖、秋山行旅圖、郭忠恕輞川招隱圖、范寬雪山圖、輞川山居圖、趙子昂洞庭二圖、高山流水圖、李營丘著色山圖、米元章云山圖、巨然山水圖、李將軍蜀江圖、大李將軍秋江待渡圖、宋元人冊葉十八幅，右俱吾齋神交師友。每有所如，攜以自隨，則米家書畫船，不足羨矣。














◎題自畫


仿米畫題


米元章作畫，一正畫家謬習。觀其高自標置，謂無一點吳生習氣。又云王維之跡，殆如刻畫，真可一笑。蓋唐人畫法，至宋乃暢，至米又一變耳。余雅不學米畫，恐流入率易，茲一戲仿之，猶不敢失董巨意。善學下惠，頗不能當也。


仿煙江疊嶂圖


右東坡先生題王晉卿畫。晉卿亦有和歌，語特奇麗，東坡為再和之。意當時晉卿，必自畫二三本，不獨為王定國藏也。今皆不傳，亦無復摹本在人間。雖王元美所自題家藏煙江圖，亦自以為與詩意無取，知非真矣。余從嘉禾項氏，見晉卿瀛山圖，筆法似李營丘，而設色似思訓，脫去畫史習氣。惜項氏本不戒于火，已歸天上。晉卿跡遂同廣陵散矣。今為想象其意，作煙江疊嶂圖。于時秋也，輒臨秋景。于所謂春風搖江天漠漠等語，存而弗論矣。


仿米家云山圖


董北苑、僧巨然，都以墨染云氣，有吐吞變滅之勢。米氏父子，宗董巨法，稍刪其繁復，獨畫云，仍用李將軍拘筆。如伯駒、伯輩，欲自成一家，不得隨人棄取故也。因為此圖及之。


題畫贈徐道寅


余嘗見勝國時，推房山鷗波，居四家之右。而吳興每遇房山畫，輒題品作勝語。若讓伏不置者，顧近代賞鑒家或不謂然。此由未見高尚書真跡耳。今年六月，在吳門得其巨軸。云煙變滅，神氣生動，果非子久、山樵所能夢見。因與道寅為別，訪之容安草堂，出精素求畫。畫成此圖，即高家法也。觀者，可意想房山風規，于百一乎。


題畫贈陳眉公


予之游長沙也，往返五千里。雖江山英發，蕩滌塵土，而落日空林，長風駭浪，感行路之艱，犯垂堂之戒者數矣。古有風不出，雨不出，三十年不蓄雨具者，彼何人哉？先是予之游李也。為圖昆山讀書小景，尋為人奪去。及是重仿巨然筆意，以志予慕。余亦且倒衣從之，不作波民老也。


題董北苑畫


朔日至金閶門，客以北苑畫授予。云煙變滅，草木郁蔥，真駭心動目之觀。乃知米氏父子，深得其意。余家有虎兒大姚村圖，正復相類。不師北苑，烏能夢見南宮耶？


仿惠崇題


惠崇、巨然，皆高僧□畫禪者。惠以艷冶，巨然平澹，各有所入，而巨然超矣。因仿惠崇及之。


題畫


“老鶴眠階初露下，高梧滿地忽霜黃”，余曾作此景以貽仲醇矣。清臣復強余為之，覺與前幅較勝一籌耳。


題自畫小景


趙令穰、伯駒、承旨四家合并，雖妍而不甜。董源、巨然、米芾、高克恭，三家合并，雖縱而有法。兩家法門，如鳥雙翼。吾將老焉。


又


陳遒醇有宋刻書苑，攜至煙雨樓，予讀次，輒有省畫法，為寫癡翁筆意。


又


此畫余仿大癡，得無余亦癡絕否。


臨巨然畫題右


上元后三日，友人以巨然松陰論古圖，售于余者。余懸之畫禪室，合樂以享同觀者。復秉燭掃二圖，厥明以示客。客曰：“君參巨然禪，幾于一宿覺矣。”


仿三趙畫題右


余家有趙伯駒春山讀書圖、趙大年江鄉清夏圖。今年長至項晦，甫以子昂鵲華秋色卷見貽。余兼采三趙筆意為此圖，然趙吳興已兼二子。余所學，則吳興為多也。


題張清臣集扇面冊


余所畫扇頭小景，無慮百數，皆一時酬應之筆。趙子輩亦有仿為之者，往往亂真。清臣此冊，結集多種，皆出余手。且或有善者，足供吟賞。人人如此具眼，余可不辨矣。


題鶴林春社圖贈唐公有


家有獨鶴，忽迷所如。人失人得，已類楚弓。自去自來，莫期梁燕。已乃于唐公之墻，復躡羽人之跡，整翮返駕，引吭長鳴，似深惜別之情，聊作思歸之曲。嗚呼！雀羅闐若，鷗盟眇然。顧此仙禽，真吾，德友。驚蓬超忽，仍聯支遁之交。珠樹玲瓏，不逐浮丘之路。雖云合有冥數，亦由去無遐心。自此可以游萬里，等狎雞群，守養千齡，無虞鳥散者矣。欲志黃庭之報，遂寫青田之真。載綴短章，用成嘉話。


題橫云秋霽圖與朱敬韜


此仿倪高士筆也。云林畫法，大都樹木似營丘，寒林山石宗關仝。參以北苑，而各有變局。學古人不能變，便是籬堵間物，去之轉遠，乃由絕似耳。橫云山，吾郡名勝，本陸士龍故居，今敬韜構草舍其下。敬韜韻致書畫，皆類倪高士。故余用倪法作圖贈之。


書小赤壁并題


吾郡九峰之間，有小赤壁，余頃過齊安，至赤壁，其高僅數仞，廣容兩亭耳。吾郡赤壁，乃三四倍之，山靈負屈，莫為解嘲。昔齊安名人，鹵莽如是，因畫赤壁，一正向來之謬。然予以是并疑吾郡有小昆山，未知去抵鵲村路幾許，使余得鑿空游之。或亦如小赤壁，不須多遜也。


云海三神山圖


李思訓寫海外山，董源寫江南山，米元暉寫南徐山，李唐寫中州山，馬遠夏圭寫錢塘山，趙吳興寫苕山，黃子久寫海虞山，若夫方壺蓬間，必有羽人傳照。余以意為之，未知似否。


江山秋思圖


余與平原程黃門，以使事過江南。一日，ト輿道上，陂陀回復，峰巒孤秀。下有平湖，碧澄萬頃。湖之外，長江吞山，征帆點點，與鳥俱沒。黃門曰：“此何山也？”余曰：“其齊山乎。”蓋以江涵秋影句測之，果然。


云林圖


元季四大家，獨倪云林品格尤超。早年學董源，晚乃自成一家，以簡淡為之。余嘗見其自題獅子林圖曰：“此卷深得荊關遺意，非王蒙諸人所夢見也。”其高自標許如此。豈意三百年后，有余旦暮遇之乎？


濠梁秋思圖


“城隅綠水明秋月，海上青山隔暮云”。吾郡龍潭夜泛，身在太白詩中，不作柴桑濠濮間想語矣。


煙江疊嶂圖


云山不始于米元章，蓋自唐時王洽潑墨，便已有其意。董北苑好作煙景，煙云變沒，即米畫也。余于米芾瀟湘白云圖，悟墨戲三昧，故以寫楚山。


題天池石壁圖


畫家初以古人為師，后以造物為師。吾見黃子久天池圖，皆贗本。昨年游吳中山，策筇石壁下，快心洞目，狂叫曰：“黃石公！”同游者不測，余曰：“今日遇吾師耳。”


幽亭秀木圖


幽亭秀木，古人常繪圖。世無解其意者。余為下注腳曰：亭下無俗物，謂之幽。木不臃腫，經霜變紅黃者，謂之秀。昌黎云：坐茂樹以終日，當作嘉樹。則四時皆宜。霜松雪竹，雖凝寒亦自堪對。


孤煙遠村圖


“山下孤煙遠村，天邊獨樹高原”。非右丞工于畫道，不能得此語。米元暉猶謂右丞畫如刻畫，故余以米家山寫其詩。


仿叔明畫題


王叔明畫，從趙文敏風韻中來，故酷似其舅。又汛濫唐宋諸名家，而以董源、王維為宗，故其縱逸多姿，又往往出文敏規格之外。若使叔明專門師文敏，未必不為文敏所掩也。因畫叔明筆意及之。


題畫贈俞君寶


俞君寶將游武夷，索余此圖。若有好事者，能為君寶生兩翼，便以贈之。畫在余腕，不至如子瞻斷臂也。


臨郭恕先畫并題


輞川招隱圖，為郭恕先筆。余得之長安周生。今年復于吳門，見郭河陽臨本，乃易雪景為設色山矣。河陽筆力，已自小減。矧余野戰之師，何敢言奪趙幟耶。


寫寒林遠岫圖并題


昔人評王右丞畫，以為云峰石色，迥出天機。筆思縱橫，參乎造化，余未之見也。往在京華，聞馮開之得一圖于金陵，走使緘書借觀。既至，凡三薰三沐，乃長跽開卷。經歲開之，復索還。一似漁郎出桃花源，再往迷誤，悵惘久之，不知何時重得路也。因想象為寒林遠岫圖。世有見右丞畫者，或不至河漢。


題秋林圖


畫秋景，惟楚客宋玉最工。“寥栗兮若遠行，登山臨水兮送將歸”。無一語及秋，而難狀之景，都在語外。唐人極力摹寫，猶是子瞻所謂寫畫論形似。作詩必此詩者耳。韋蘇州落葉滿空山，王右丞渡頭余落日，差足嗣響。因畫秋林及之。


跋仲方云卿畫


傳稱西蜀黃筌畫，兼眾體之妙，名走一時。而江南徐熙，后出作水墨畫，神氣若涌，別有生意。筌恐其軋已，稍有瑕疵。至于張僧繇畫，閻立本以為虛得名。固知古今相傾，不獨文人爾爾。吾郡顧仲方、莫云卿二君，皆工山水畫，仲方專門名家，蓋已有歲年。云卿一出，而南北頓漸，遂分二宗。然云卿題仲方小景，目以神逸。乃仲方向余斂衽云卿畫不置，有如其以詩詞相標譽者，俯仰間，見二君意氣，可薄古人耳。


題畫贈朱敬韜


宋迪，侍郎。燕肅，尚書。馬和之、米元暉，皆禮部侍郎。此宋時士大夫之能畫者。元時惟趙文敏、高彥敬，余皆隱于山林，稱逸士。今世所傳戴沈文仇，頗近勝國，窮而后工，不獨詩道矣。予有意為簪裾樹幟，然還山以來，稍有爛熳天真，似得丘壑之助者。因知時代使然，不似宋世士大夫之昌其畫也。因作秋山圖識之。


楚中題畫寄眉公


武林公署旁午，日撿宋人事。因寫圖而系以詩。武林為五溪，馬伏波所謂五溪何毒淫，鳥飛不度，獸不敢侵者，至今笛聲悲怨。計余去故園五千里矣。頗憶作少游，何能聽車生耳哉。此詩此畫，于余情有當也。


題谿山別業畫


自義陽至大石天池山水間，探歷閱兩月，都未曾作畫。今日目眚初佳，梁谿有客攜巨然圖見示。乘興為此，吳絹如水，恨手澀不稱耳。


自作小幀因題


倪黃合作，予所見三幀。獨楊太守家藏為最。特為仿之。


題畫贈君策


余既為君策作畸墅詩，復作此補圖。然畫中剩水殘山，不能畫畸墅之勝。命之曰：廬山讀書圖云。


題山莊清夏圖


小莊清夏，三臥而起，撿所藏法書名畫，鑒閱一過，極人間清曠之樂。作此圖以記事。


仿趙令穰村居圖


壬寅六月七日，過嘉興魚江中。寫所見之景，卻似重游也。


題仿巨然筆


元正十九日，為余攬揆之辰。海上客攜巨然松亭云岫圖見示，真快心洞目之觀。戲為仿此。


松岡遠岫為何司理題


右丞田園樂，有“萋萋春草秋綠，落落長松夏寒”，余采其意，為此圖，贈士抑兄。亦聞士抑有高臥不出，超然人外之意，不愧右丞此語耳。


又題晴嵐蕭寺


此圖為仲醇作。今入士抑手，仲醇曰：“弟子失之，先生得之。亦復何？”□余曰：“陳仲子失之，何第五得之。不亦風流勝會乎？”因題數語，以識歲月。


仿大癡畫贈朱敬韜


“詩在大癡畫前，畫在大癡詩后。恰好百四十年。翻訝出世作怪。”此沈啟南自題畫，余謬書之，必有見而大笑之者。壬子十月廿四。


江山秋思圖


杜樊川詩，時堪入畫：“南陵水面漫悠悠，風緊云繁欲變秋。正是客心孤迥處，誰家紅袖倚高樓。”陸瑾、趙千里皆圖之。余家有吳興小冊，故臨于此。


題畫贈何士抑


士抑兄每望余不為作畫，所得余幅，輒膺者。余以行役，久廢此道，撿笥中舊時點染三尺山，自武夷寄之。














◎評舊畫






題曹云西畫


吾鄉畫家，元時有曹云西、張以文、張子正諸人，皆名筆。而曹為最高，與黃子久、倪元鎮頡頏并重。曹本師馮覲、郭熙，此幀則仿巨然，尤異平時之作，藏此以存故鄉前輩風流。以文畫，乃有絕肖大癡者。予得之長安。今合此，乃雙美也。


題沈石田臨倪畫


石田先生于勝國諸賢名跡，無不摹寫，亦絕相似，或出其上。獨倪迂一種淡墨，自謂難學。蓋先生老筆密思，于元鎮若淡若疏者異趣耳。獨此幀蕭散秀潤，最為逼真，亦平生得意筆也。


題沈啟南畫冊


寫生與山水，不能兼長，惟黃安叔能之。余所藏勘書圖，學李，金盤鵓鴿，學周，皆有奪藍之手。我朝則沈啟南一人而已。此冊寫生，更勝山水。間有本色，然皆真虎也。


題孫漢陽畫石卷


唐李德裕采天下怪石，聚之平泉別墅。遺誡后昆曰：有以平泉石輕予人者，非佳子弟也。內一醒酒石，尤珍愛之，醉則踞焉。今漢陽之寶石，似不少遜，而圖石疑較勝。唐詩云：“寒姿數片奇突兀，曾作秋江秋水骨。”又云：“雪盡身還瘦，云生勢不孤。”此頗足以狀石。


題顧仲方山水冊


米元章論畫曰：紙千年而神去，絹八百年而神去，非篤論也。神猶火也，火無新故，神何去來？大都世近則托形以傳，世遠則托聲以傳耳。曹弗興術協輩，妙跡永絕，獨名稱至今，則千載以上，有耳而目之者矣。薛稷之鶴，曹霸之馬、王宰之山水，故擅國能。即不擅國能，而有甫之詩歌在，自足千古，雖謂紙素之壽，壽于金石可也。神安得去乎？君畫初學馬文璧，后出入黃子久、王叔明、倪元鎮、吳仲圭，無不肖似，而世尤好其為子久者。


題周山人畫


余少喜繪業，皆從元四大家結緣。后入長安，與南北宋五代以前諸家血戰，正如禪僧作宣律師耳。此冊李周逸之所勒，欲與閣帖共傳。其志良苦，解脫禪固無藉此，然學欲望見古人門庭蹊逕，斯亦渡河寶筏。珍重、珍重。


題趙文敏畫


子昂嘗有創為即工者，題畫卷有曰：予嘗畫馬，未嘗畫羊。子中強余為此，不知合作否？此卷特為精妙，故知氣韻，必在天生，非虛也。


題畫牡丹


花品從眾香國中來，臨風獨笑，足令姚魏氣短。便有群芳競妒，其亦自絕。


題伯玉畫冊


勝國時畫道，獨盛于越中。若趙吳興、黃鶴山樵、吳仲圭、黃子久其尤卓然者至于今，乃有浙畫之目，鈍滯山川不少。邇來又復矯而事吳裝，亦文沈之勝馥耳。伯玉此冊，行筆破墨，種種自超，可謂剗俗入雅，故當名家。伯玉寒士，然從項氏兄弟游，多見項子京所藏名畫，遂爾有得，吾友陳道醇特好之。


題濟川圖卷后


邑侯濟川沈公，以循良為江南冠冤。鳴琴之暇，好獎進文學知名士。于是某某以感德殉知之意，屬郡中名手，共繪濟川圖贈侯。余轉觀之，近于唐人所賦“南川粳稻花侵縣，西嶺云霞色滿堂”者，而青雀凌波與海鷗相狎，則清溪之政似之。圖名濟川以此。若余當于侯應召時，寫乘長風破萬里浪語，為濟川境也。某志之。


題孫漢陽卷


右錄米元章一帖，觀此，知米薛相易事。誠有之，鐵□叢譚，或傳訛耳。然余又于宋光祿家，得米元章所畫研山，云根雪浪，直鑿混沌。吾鄉雪居先生，又圖為卷，可與元章競爽。余將以米畫贈之，惟欲易東皋草堂前一片煙霞，便意足也。


題漁樂圖


宋時名手，如巨然、李范諸公，皆有漁樂圖。此起于煙波釣徒張志和。蓋顏魯公贈志和詩，而志和自為畫。此唐勝事，后人蒙之，多寓意漁隱耳。元季尤多，蓋四大家皆在江南葭間，習知漁釣之趣故也。


題畫南陵水面詩意


江南顧大中，嘗于南陵逃捕舫子上，畫杜樊川詩意。時大中未知名，人莫加重。后為過客竊去，乃共嘆惋。予曾見文徵仲畫此詩意，題曰：吾家有趙榮祿仿趙伯駒小幀畫。妙絕，閑一摹之，殊愧不似。今予不復見徵仲筆。去二趙可知矣。


題畫


七夕泊舟吳閶，張慕江以畫售于余。有梅花道人大軸，仿巨然水墨淋漓，云煙吞吐，與巨然不復甲乙。又高克恭云山秋霽，與謝伯誠學董源廬山觀瀑圖，皆奇筆也。


題莫秋水畫


莫廷韓為宋光祿作此圖，在己卯之秋。時余同觀，咄咄稱賞。今已二十年事矣。仲文愛之，護惜特甚。自蘇過松、周撿襲藏備至，不忍轉入他氏手。亦交誼也。


題朱云來畫


敬韜作米虎兒墨戲，不減高尚書。閱此，欲焚吾硯。


題倪云林畫


云林畫，江東人以有無論清俗。余所藏秋林圖，有詩云“云開見山高，木落知風勁。亭下不逢人，夕陽澹秋影。”其韻致超絕，當在子久山樵之上。


論畫


元時畫道最盛，惟董巨獨行，此外皆宗郭熙。其有名者，曹云西、唐子華、姚彥卿、朱澤民輩。出其十，不能當黃倪一，蓋風尚使然。亦由趙文敏提醒品格，眼目皆正耳。余非不好元季四家畫者，直溯其源委，歸之董巨。亦頗為時人換眼，丁南羽以為畫道一變。
記事


予在廣陵，見司馬端明畫山水，細巧之極，絕似李成。多宋元人題跋，畫譜俱不載，以此知古人之逃名。


今年游白下，見褚遂良西升經，結構遒勁，于黃庭像贊外，別有筆思。以顧虎頭洛神圖易之。主人迫欲朱提，力不能有，遂落賈人手。如美人為沙叱利擁去矣。更償之二百金，竟靳固不出。登舟作數日惡，憶念不置。然筆法尚可摹擬，遂書此論，亦十得二三耳。使西升經便落予手，未必追想若此也。


書家以豪逸有氣，能自結撰為極則。西升雖俊媚，恨其束于法，故米漫士不甚賞心。若兒子輩能學之，亦可適俗。因作小楷書記之。


送君者自崖而返，君自此遠。宋子京讀莊子至此，遂欲沾巾。予北上，泊寒山為送別諸君子拈之。


斗鵪鶉，江南有此戲，皆在籠中。近有吳門人，始開籠于屋除中，相斗彌日。復入籠飲啄，亦太平清事。


余與仲醇，以建子之月，發春申之浦，去家百里。泛宅淹旬，隨風東西，與云朝暮。集不請之友，乘不系之舟。壺觴對飲，翰墨間作。吳苑酹真娘之墓，荊蠻尋懶瓚之蹤，固以胸吞具區，目瞪云漢矣。夫老至則衰，倘來若寄，既悟炊梁之夢。可虛秉燭之游，居則一丘一壑，唯求羊是群；出則千峰萬壑，與汗漫為侶。茲予兩人，敦此夙好耳。


余游閩中，遇異人談攝生奇訣。在讀黃庭內篇，夜觀五藏神，知其虛實，以為補瀉。蓋道藏所不傳，然須斷葷酒與溫柔鄉，則可受持。至今愧其語也。


七夕，王太守禹聲，招飲于其家園。園即文恪所投老。唐子畏，郝元敬諸公為之點綴者。是日，出其先世所藏名畫。有趙千里后赤壁賦一軸，趙文敏落花游魚圖，谿山仙館圖。又老米云山，倪云林漁莊秋霽，梅道人漁家樂手卷，李成云林卷，皆希代寶也。余持節楚藩歸。曾晚泊祭風臺，即周郎赤壁，在嘉魚縣南七十里。雨過，輒有箭鏃于沙渚間出。里人拾鏃視予，請以試之火，能傷人，是當時毒藥所造耳。子瞻賦赤壁，在黃州，非古赤壁也。（壬辰五月）


元李氏有古紙，長二丈許，光潤細膩，相傳四世。請文敏書，文敏不敢落筆，但題其尾。至文徵仲，止押字一行耳，不知何時乃得書之。


余頃驅車彭城，不勝足音之懷。又有火云之苦，回馭谷水塔上，養疴三月。而仲醇挾所藏木癭爐，王右軍月半帖真跡、吳道子觀音變相圖、宋板華嚴經尊宿語錄示余。丈室中惟置一床，相對而坐，了不蓄筆研。既雨窗靜間，吳門孫叔達以畫事屬余紀游，遂為寫迂翁筆意。即長安游子，能有此適否？


袁尚書負無礻昆，孫女以餓縊死。尚書善敢，不能饜。每市蜆為晚飧，可竟一斗。有一門生，饋以十金，輒作三封。以一封置袖中，乘月叩窮交之戶。呼輿偕步，以袖中金贈之而別。其貧都由此，然每攜麗伎泛泊，一日不能廢也。


楊尚書成，在吳中負物望。其家不貧，而吳中人稱之，不在哀公下。以其淳謹安靜，故令人無可間然耳。尚書過蔡經舊里，曰：“此宋之大賊，乃居此乎？”以為蔡京也，所謂不讀非圣書者耶。


張東海題詩金山：“西飛白日忙于我，南去青山冷笑人。”有一名公，見而物色之曰：“此當為海內名士。”東海在當時，以氣節重。其書學懷素，名動四夷。自吳中書家后出，聲價稍減，然行書尤佳。今見者少耳。


余與程黃門同行江南道上，停驂散步。見陂紆復，峰巒孤秀。下瞰平湖，澄碧萬頃，湖之外江光吞天，征帆點點，與鳥俱沒。黃門曰：“此何山也？”余曰： “齊山也。”黃門曰：“子何以知之？”余曰：“吾知杜樊川所謂江涵秋影者耳。”詢之舟人，亦不能名。但曰：此上有翠微亭。黃門與余一笑而出，是日步平堤六七里，皆在南湖中。此堤之勝，西湖僅可北面稱臣耳。俗諺云，九子可望不可登，齊山可登不可望。信然。


大林寺，在天池之西，有西竺娑羅樹二株。中宴坐老僧，余訪之，能念阿彌陀佛號而已。白樂天詩云：“人間四月芳菲盡，山寺桃花始盛開。”必此寺也。


記游


武彝有大王峰，峰極尊勝。故名武彝。君為魏王子騫，曾會群真于此，奏人間可哀之曲。


大田縣有七巖臨水。山下皆平田。秋氣未深，樹葉落，衰柳依依。


洞天巖，在沙縣之西十里。其山壁立，多松樟。上有長耳佛像。水旱禱，著靈跡。其巖廣可容三幾二榻。高三仞余，滴水不絕。閩人未之賞也，余創而深索之。得宋人題字石刻十余處，皆南渡以后名手。詩歌五章。巖下有流觴曲水，徐令與余飲竟日，頗盡此山幽致。追寫此景，以當紀游。


高郵夜泊，望隔堤大湖月色微晦，以為地也。至詰旦，水也。竺典化城，無乃是耶。


子行至滕陽，嶧山在望。火靈煙沙，殆不復有濟勝具。是日宿縣中官舍，乃以意造，為嶧山不必類嶧山也，想當然耳。曾游嶧山者，知余不欺人。


呂梁縣瀑三千仞，石骨出水上。憶予童子時，父老猶道之，今不復爾。東海揚塵，殆非妄語。


評詩


大都詩以山川為境，山川亦以詩為境。名山遇賦客，何異士遇知己？一入品題，情貌都盡。后之游者，不待按諸圖經，詢諸樵牧，望而可舉其名矣。嗟嗟，澄江凈如練，齊魯青未了。寥落片言，遂關千古登臨之口，豈獨勿作常語哉？以其取境真也。友人錢象先荊南集，不盡象先才情之變。而余嘗持節長沙，自洞庭而下，漢陽而上，與象先共之。故其取境之真，特有賞會云。抑余不能游，然好詩。象先能詩，又好游，是安得象先為東西南北之人？窮夫所謂州有九岳有五者。而皆被以奇音雋響。余得隱而讀之。以吾拙而收象先之巧，以吾目而用象先之足，不大愉快哉？


東坡云：“詩人有寫物之工。”桑之未落，其葉沃若。他木不可以當此。林逋梅花詩：“疏影橫斜水清淺，暗香浮動月黃昏”，決非桃李詩。皮日休白蓮詩：“無情有恨何人見，月冷風清欲墮時”，此必非紅蓮詩。裴詠白牡丹詩。”長安豪貴惜春殘，爭賞先開紫牡丹。別有玉杯承露冷，無人起就月中看。”


余以丙申秋，奉使長沙。至東林寺，時白蓮盛開。土人云：此晉慧遠所種。自晉至今千余年，惟存古甃與欄，而蓮無復種矣。忽放白毫光三日三夜。此花宰地而出，皆作千葉，不成蓮房。余徘徊久之。”幸此花開，與余行會。遠公有記云：“花若開，吾再來。”余故有詩云“泉歸虎谿靜，云度雁天輕。苔蘚封碑古，優云應記生。”記此事也。


古人詩語之妙，有不可與冊子參者，惟當境方知之。長沙兩岸皆山，余以牙檣游行其中。望之，地皆作金色。因憶水碧沙明之語。又自岳州順流而下，絕無高山。至九江，則匡廬兀突，出檣帆外。因憶孟襄陽所謂“掛席幾千里，名山都未逢。泊舟潯陽郭，始見香爐峰。”真人語，千載不可復值也。


宋人推黃山谷所得，深于子瞻，曰：“山谷真涅槃堂里禪也。”


頃見岱志詩賦六本。讀之既盡，為區檢討用孺言曰：“總不如一句。”檢討請之，曰：“齊魯青未了。”


“燈影照無睡，心清聞妙香。”杜少陵宿招提絕調也。予書此于長安僧舍，自后無復敢題詩者。


“萬事不如杯在手，一年幾見月當頭。”文徵仲嘗寫此詩意。又樊川翁“南陵水面漫悠悠，風緊云繁欲變秋。”趙千里亦圖之。此皆詩中畫，故足畫耳。


“風靜夜潮滿，城高寒月昏。”“秋色明海縣，寒煙生里閭。”“春盡草木變，雨余池館青。”“楚國橙橘暗，吳門煙雨愁。”“郭外秋聲急，城邊月色殘。” “眾山遙對酒，孤嶼共題詩。”“氣蒸云夢澤，波撼岳陽城。”“林花掃更落，徑草踏還生。”“掛席樵風便，開樽琴月孤。”“落日池上酌，清風松下來。”王江寧、孟襄陽，五言詩句。每一詠之，便習習生風。


余見倪云林自題畫云：十月江南未隕霜，青楓欲赤碧梧黃。停橈坐對寒山晚，新雁題詩小著行。


明月照積雪，大江流日夜。客心悲未央，澄江凈如練。玉繩低建章，池塘生春草。秋菊有佳色，俱千古寄語，不必有所附麗，文章妙境，即此然。齊隋以還，神氣都盡矣。


李獻吉詩，如“詠月”有云“光添桂魄十分影，寒落江心幾尺潮。”不見集中，自是佳語。唐子畏詩，有曰：“杜曲梨花杯上雪，灞陵芳草夢中煙。”又曰：“秋榜才名標第一，春風脂粉醉千場。”皆學白香山。子畏之才，何須以解首矜詡。其亦唐人所謂今朝曠蕩春無涯，不免器小之誚。


唐人詩律，與書法頗似，皆以濃麗為主，而古法稍遠矣。余每謂晉書無門，唐書無態，學唐乃能入晉。晉詩如其書，雖陶元亮之古淡，阮嗣宗之俊爽，在法書中未可當虞褚。以其無門也，因為唐人詩及之。


翰墨之事，良工苦心，未嘗敢以耗氣應也。其尤精者，或以醉，或以夢，或以病。游戲神通，無所不可。何必神怡氣王？造物乃完哉。世傳張旭號草圣，飲酒數斗，以頭濡墨，縱書墻壁上。凄風急雨，觀者嘆愕。王子安為文，每磨墨數升，蒙被而臥，熟睡而起。詞不加點，若有鬼神。此皆得之筆墨蹊逕之外者。今觀察王先生，當人日，病不起。據枕作詩二十章，言言皆樂府鼓吹也，乃與彼二子鼎足立矣。


東坡讀金陵懷古詞于壁間，知為介甫所作，嘆曰：“老狐精能許，”以羈怨之士，終不能損價于論文。所謂文章天下至公。當其不合，父不能諛子。其論之定者，雖東坡無如荊公何，太白曰：“崔灝題詩在上頭。”東坡題廬山瀑布曰：“不與徐凝洗惡詩。”太白擱筆于崔灝，東坡操戈于徐凝。豈有恩怨哉？


評文


東坡水月之喻，蓋自肇論得之，所謂不遷義也。文人冥搜內典，往往如鑿空，不知乃沙門輩家常飯耳。大藏教若演之有許大文字。東坡突過昌黎歐陽，以其多助。有此一奇也。


蘇子瞻表忠觀碑，惟敘蜀漢抗衡不服，而錢氏順命自見。此以賓形主法也。執管者即已游于其中，自不明了耳。如能了之，則拍拍成令。雖文采不章，而機鋒自契。


文章隨題敷衍，開口即涸。須于言盡語竭之時，別行一路。太史公荊軻傳，方敘荊軻刺秦王，至秦王環柱而走，所謂言盡語竭。忽用三個字轉云“而秦法”自此三字以下，又生出多少煙波。


凡作文，原是虛架子。如棚中傀儡，抽牽由人，非一定死煞。真有一篇文字，有代當時作者之口，寫他意中事，乃謂注于不涸之源。且如莊子逍遙篇。鳩笑大鵬，須代他說曰：“我決起而飛槍榆枋，時則不至，而控于地而已矣。奚以之九萬里而南為？”此非代乎？若不代，只說鳩笑，亦足矣。又如太史公稱燕將得魯仲連書云：“欲歸燕，已有隙，恐誅；欲降齊，所殺虜，于齊甚眾。恐已降而后見辱，喟然嘆曰：與人辨，我寧自辨。”此非代乎？


文有翻意者，翻公案意也。老吏舞文，出入人罪。雖一成之案，能翻駁之。文章家得之，則光景日新。且如馬嵬驛詩，凡萬首，皆刺明皇寵貴妃。只詞有工拙耳。最后一人，乃云：尚是圣明天子事，景陽宮井又何人。便翻盡從來巢臼。曹孟德疑冢七十二。古人有詩云：直須發盡疑冢七十二。已自翻矣。后人又云：以操之奸，安知不慮及于是。七十二冢，必無真骨。此又翻也。


青鳥家，專重脫卸。所謂急脈緩受，緩脈急受。文章亦然。勢緩處，須急做，不令扯長冷淡。勢急處，須緩做，務令紆徐曲折，勿得埋頭，勿得直腳。


杜子美云：擒賊先擒王。凡文章，必有真種子，擒得真種子，則所謂口口咬著。又所謂點點滴滴雨，都落在學士眼里。


文字最忌排行，貴在錯綜其勢。散能合之，合能散之。左氏晉語云：賈誼政事疏，太子之善，在于早諭教與選左右。早諭教，選左右，是兩事。他卻云心未濫而先諭教，則化易成也。此是早諭教。下云若其服習講貫，則左右而已。此是選左右，以二事離作兩段，全不排比。自六朝以后，皆畫段為文，少此氣味矣。


作文要得解悟。時文不在學，只在悟。平日須體認一番，才有妙悟，妙悟只在題目腔子里思之。思之思之不已，鬼神將通之。到此將通時，才喚做解悟。了得解時，只用信手拈神，動人心來。頭頭是道，自是文中有竅，理義原悅人心。我合著他，自是合著人心。文要得神氣，且試看死人活人，生花剪花，活雞木雞，若何形狀？若何神氣？識得真，勘得破，可與論文。如閱時義，閱時令，吾毛竦色動，便是他神氣逼人處。閱時似然似不然，欲丟欲不丟，欲讀又不喜讀，便是他神索處。故窗稿不如考卷之神，考卷之神薄，不如墨卷之神厚。魁之神露，不如元之神藏。試之，自有解人處。脫套去陳，乃文家之要訣。是以剖洗磨煉，至精光透露。豈率爾而為之哉？必非初學可到。且定一取舍，取人所未用之辭，舍人所已用之辭；取人所未談之理，舍人所已談之理；取人所未布之格，舍人所已布之格；取其新，舍其舊。不廢辭，卻不用陳辭；不越理，卻不用皮膚理；不異格，卻不用卑瑣格。格得此，思過半矣。


文家要養精神，人一身只靠這精神干事。精神不旺，昏沉到老，只是這個。人須要養起精神，戒浩飲，浩飲傷神；戒貪色，貪色滅神；戒厚味，厚味昏神；戒飽食，飽食悶神；戒多動，多動亂神；戒多言，多言損神；戒多憂，多憂郁神；戒多思，多思撓神；戒久睡，久睡倦神；戒久讀，久讀苦神。人若調養得精神完固，不怕文字無解悟，無神氣，自是矢口動人。此是舉業最上一乘。


多少伶俐漢，只被那卑瑣局曲情態，耽擱一生。若要做個出頭人，直須放開此心。令之至虛，若天空，若海闊；又令之極樂，若曾點游春，若茂叔觀蓬，灑灑落落。一切過去相、見在相、未來相，絕不里念，到大有入處，便是擔當宇宙的人，何論雕蟲末技？


甚矣，舍法之難也。兩壘相薄，兩雄相持，而俠徒劍客，獨以魚腸匕首，成功于枕席之上，則孫吳不足道矣。此舍法喻也。又喻之于禪，達磨西來，一門超出，而億劫持三千相；彈指了之，舌頭坐斷，文家三昧，寧越此哉。然不能盡法，而遽事舍法，則為不及法。何士抑能盡法者也，故其游戲跳躍，無不是法。意象有神，規模絕跡。今而后以此爭長海內，海內益尊士抑矣。


吾常謂成弘大家，與王唐諸公輩，假令今日而在，必不為當日之文。第其一種真血脈，如堪輿家所為正龍，有不隨時受變者。其奇取之于機，其正取之于理，其致取之于情，其實取之于事，其藻取之于辭。何謂辭？《文選》是也。何謂事？《左史》是也。何謂情？《詩》《騷》是也。何謂理？《論語》是也。何謂機？《易》是也。《易》闡造化之機，故半明半晦，以無方為神。《論語》著倫常之理，故明白正大，以《易》知為用。如《論語》曰：“無適無莫”，何等本易。《易》則曰：“見群龍無首，下語險絕矣。”此則王唐諸公之材料窟宅也。如能熟讀妙悟，自然出言吐氣，有典有則，而豪少佻舉浮俗之習，淘洗殆盡矣。


夫士子以干祿故，不能迂其途，以就先民矩是或一說矣。不曰去其太甚乎？小講入題，欲離欲合，一口說盡，難復更端，不可稍加虛融乎。股法所貴，矯健不測。今一股之中，更加復句，轉接之痕盡露。森秀之勢何來？不可稍加裁剪乎？古文只宜暗用，乃得一成語。不問文勢夷險，必委曲納之。或泛而無當，或奇而無偶，不可稍割愛乎。每題目必有提綱，即欲運思于題中。又欲回盼于題外，若復快意直前，為題所縛。圓動之處，了不關心，縱才藻燦然，終成下格，不可另著眼乎？諸如此類，更仆莫數。一隅反之，思過半矣。
雜言上


以蹊徑之怪奇論，則畫不如山水；以筆墨之精妙論，則山水決不如畫。


子美論畫，殊有奇旨。如云簡易高人意，尤得畫髓。昌信卿言，大竹畫形，小竹畫意。


虛室生白，吉祥止止。予最愛斯語。凡人居處，潔凈無塵溷，則神明來宅。掃地焚香，蕭然清遠，即妄心亦自消磨。古人于散亂時，且整頓書幾，故自有意。


長生必可學，第不能遇至人授真訣。即得訣，未必能守之終身。予初信此道，已讀禪家書，有悟入，遂不復留情。有詩曰：“未死先教死一場。”非七真不解此語也。


沈明遠畫魚，不點雙睛，嘗戲詫人曰：“若點當化龍去。”有一童子拈筆試點，沈叱之，魚已躍去矣。欲詰童子，失其所在。鯉魚躍龍門，必雷神與燒其尾，乃得成龍。李思訓畫一魚甫完，未施藻荇之類。有客叩門，出看，尋入，失去畫魚。童子覓之，乃風吹入池水。拾視之，惟空紙耳。后常戲畫數魚投池內，經日夜，終不去。


嘉興有濟舟和尚，蚤歲不曾識字，因口授禮觀音文經。三歲，忽發智慧，于內外典豁然通曉，腹為篋笥，辯若懸河。晉陵唐應德時就訪之，與談濂洛關閩之學，尤似夙悟。大士冥加顯被之力，不可誣也。濟有語錄行于世，因書此文志之。


南京有顧寶幢居士，精修凈土。每言曰：塵勞中隨處下手，生死上不必留情。又向觀禪師曰：閻浮界中，心行為重。皆有道者之言。口寶幢亦善畫，余于焦弱侯處見之，蓋師董北苑。


閻頭陀者，不知其年，每似六七十許人。坐赤日中，臥冰雪路，吐語灑然，似有得者。


黃大癡九十，而貌如童顏。米友仁八十余，神明不衰，無疾而逝。蓋畫中煙云供養也。大波羅般若經六百卷，此為經之心。般若有兩種，所謂觀照般若，須文字般若中入。亦觀音圓通所云：此方真教體，清凈在音聞也。余書此經，欲使觀者皆觀自在耳。


般若經六百卷，此為之心，猶云般若心也。今以心經連讀，失其義矣。般若有三，有觀照般若；有寶相般若；有文字般若。文字亦能熏識趣無上菩提，故書此流布世間。使展卷者，信受誦讀，種善知見。所謂一句染神，歷劫不變也。


士君子貴多讀異書，多見異人。然非曰宗一先生之言，索隱行怪為也。村農野叟，身有至行，便是異人。方言里語，心所了悟，便是異書。在吾輩自有超識耳。


姚氏月華，筆札之暇，時及丹青。花卉翎毛，世所鮮及。嘗為楊生畫芙蓉匹鳥，約略濃淡，生態逼真。然聊復自娛，不復多見也。


王右丞詩云：宿世謬詞客，前身應畫師。余謂右丞云峰石跡，回合天機，筆思縱橫，參乎造化。以前安得有此畫師也。


“詩不求工字不奇，天真爛漫是吾師。”東坡先生語也，宜其名高一世。


王烈入太行山，忽聞山如雷聲。往視之，裂百余丈。一徑中有青泥流出，烈取摶之，即堅凝，氣味如香粳飯。杜子美詩云：“豈無青精飯，使我顏色好。”即此事也。嵇叔夜不逢石髓，然已得為形解仙。吾輩安得必遇靈藥？但此中空洞，無塵土腸，即終日吃飯，坐證真乘矣。觀陳希夷于錢若水事，則急流勇退，亦神仙中人也。


東坡守汝陰，作擇勝亭，以帷幕為之，世所未見也。銘略曰：“鑿枘交設，合散靡常。赤油仰承，青幄四張。我所欲往，十夫可將。與水升降，除地布床。”又云：“豈獨臨水，無適不臧。春朝花郊，秋夕月場。無脛而趣，無翼而翔。”子由亦云：“吾兄和仲，塞剛立柔。視身如傳，茍完即休。山磐水嬉，習氣未瘳。豈以吾好，而俾民憂。潁泉湛清，潁谷孔幽。風有翠幄，雨有赤油。匪車匪舟，亦可相攸。”


東坡在海外，所至不容。僦僧寮以居，而與子過。自縛屋三間，僅庇眠食。嘗行吟草田間，有老嫗向之曰：“內翰一場富貴，卻都消也。”東坡然其言。海外歸，至陽羨，買宅，又以還券不果，蓋終其世無一椽。視今之士大夫何如耶？樂志論固隱淪語，然開口便云良田廣宅，去東坡遠矣。


攤燭作畫，正如隔簾看月，隔水看花，意在遠近之間，亦文章妙法也。


雪江圖，如武陵漁父，悵然桃源。閣下亦曾念之乎？湖上兩峰，似已興盡，惟此結夢，為有情癡。世有以山水為真畫者，何顛倒見也，然恐某纂，亦顛倒見耳。


顏清臣忠義大節，唐代冠冕，人以其書傳。蔡元長書法似米南宮，書以其人掩。兩傷雙美，在人自擇耳。


杜子美作八哀詩，于李北海云“干謁走其門，碑板照四裔。獨步四十年，風聽九皋唳。”北海在當時，特以文名，后乃為書所掩。


墨之就試也，如吹竽，必一一而吹之。其既用也，如啖蔗，窮委而不厭。其漸盡也，如火銷膏而不知。其成功也，如春蠶之作絲，而歸于烏有。然李廷珪
以久特聞，豈非尤物也耶？


物之可傳者，若三代之鼎彝。籀之鼓，干之劍，斯之璽，何之瓦，與夫宋之陶與研，皆寄于金玉土石之殊質以存于世，而世亦處之于藏與玩之間。唯墨不然，以速朽之材，而當必磨之用，其壽乃有消金玉而鑠土石者。


古之作者，寂寥短章，各言其體。王右軍之書經論序贊，自為一法；其書箋記尺牘，又自為一法；故評書者比之于龍。何獨右軍？岣嶁石鼓之旁出而為鐘鼎，嶧山鴻都之旁出而為圖印，是皆有龍德焉。挈其要領，則兵家所謂勢險節短。晉人所謂一往即詣者，盡之矣。近代唯豐考功悟此三昧。余友陳懿卜此卷，覃思念年而匯之。則先秦兩京之書學旁支，犁然具矣。金人壽承博士王少微山人而在，其不以為枕中之秘也。夫有客謂余曰：“公贗書滿海內，世無照魔鏡，誰為公辨黎丘？”余曰：宋時李營丘畫，絕少真跡。人欲作無李論。米元章見偽者三百本，真者二本，安見三百本能掩二本哉？余每書，輒令族子鎬摹之。歲久，積成六卷，命之曰“收種堂帖”，因為題此。


雜言下


般若如清涼池，四面皆可入，用人之謂也；般若如大火聚，四面皆不可入，行法之謂也。用人欲兼收，一門則局；行法欲畫一，多門則亂。


氣之守也，靜而忽動，可以采藥。故道言曰：一霎火焰飛，真人自出現。識之行也，續而忽斷，可以見性。故竺典曰：狂心未歇，歇即菩提。


俠客為知己者死，重于氣義也。非是，則郭解之假手，何異于豢犬之吠人？忠臣以大義滅親，關于廟社也。非是，則逄蒙之負心，何異于哺梟之食母？是以君子不受難酬之恩，不樹難事之友。


一人發真，魔宮震動，諸天欲善人，熾盛以摧魔也。一人造業，地藏愁悲，菩薩欲地獄，盡空乃自成佛也。


庶官修名，大臣捐名。修名者，心不敢念是非，口不敢言利害，潛行密用，如龍養珠也。捐名者，橫心之所念而無是非，橫口之所言而無利害，獨往獨來，如龍之行雨也。


如來說法，必先放光。非是無以攝迷而入悟也。故《易》曰：潛龍勿用。祖師印可，旋為掃跡。非是且將執悟而成迷也。故《易》曰：亢龍有悔，知潛之勿用，則必有激發之大機。董公所以說高祖也，其說曰：名其為賊，故師直而為壯。知亢之有悔，則必有收斂之妙用。子房所以招四皓也，其說曰：難以力爭。故功逸而有成。


甘草非上藥也，而參苓以為國老。黛赭非殊彩也，而丹碧以為前茅。今五品散局，名位未極，纏蓋猶輕，有心足以思，目足以識，口足以辯，行足以信者。布列數人，隨事評定。時乎左袒公卿，而臺諫不疑其為阿；時乎左袒臺諫，而公卿不疑其為激。國是自定，人心自正矣。


《易》戒童牛，《書》稱由孽。匹夫匹婦之是非不明，其究，必有狎大人者。愚夫愚婦之是非不明，其究，必有侮圣人者。宋人有言曰：清議者，國之所以立也。重則亟及，蔓則難圖矣。


王者不治夷狄，窮兵則耗國；圣人不為已甚，盡法則無民。第國子不以后著為先著，庸醫亦以活人者殺人。是之與非，猶中國之與夷狄也。有如烽火初驚，而廢懲膺之策，則將聽華夷之自相屠﹃，而一無所創乎？黑白未剖，而主調停之議，則將聽邪正之自相玄黃，而兩無所排乎？孔子作《春秋》，孟子辟楊墨，此魯連飛矢，而魏勝濟師也。即大將更當何如矣？


張安道、歐陽永叔，子瞻輩人也，子瞻以其譽而重；王荊公、程伊川，子瞻輩人也，子瞻亦以其仇而重。作家之相仇，勝于疇人之相譽。何則？妒之厲，由其知之真也。知薛道衡者，隋煬也。知駱賓王者，武后也。若乃蚍蜉之撼，無損參天。蒼蠅可憎，等之飄瓦而已。


心如畫師，想成國土。人在醉鄉，有千日而不醒者，官中之天地也。人在夢宅，有千載而不寤者，名中之天地也。關尹子曰：至人不去，天地去識。


獨立不懼，惟司馬君實與吾兄弟耳。東坡之不容于荊公也。昔之君子，惟舒是師。今之君子，惟溫是隨，吾不能隨耳，東坡之不容于溫公也。具此兩截，成一完人。兵再鼓而氣不衰，金百煉而色益瑩。蓋東坡筆鋩之利，自竺典中來。襟宇之超，得了元之力。謂其為縱橫之學者，洛黨之謬談也。


魯子行恕，當無一事忤人。而放流之論，諄諄癉惡，孰知三省者之為金剛劍。南雍慎言，當無一語傷時。而羿奡之諭，咄咄逼人，孰知三緘者之為荼毒哉。


蘇門四友，惟山谷學不純師。東坡視之，隱然敵國。文章氣節之外，戒行精潔。平生罪過，比于露坐科頭者，只小艷詞耳。此真東坡之畏友也。其為文，仿蘭亭序，題跋書畫，寥落短篇，出于劉義慶世說。雖偏師取奇，皆超出情量，動中肯綮。而廣川之藻，長睿之博，顧不無遜席焉，亦得坡公薰染力耳。當宣和時，黨禁蘇黃，及其翰墨。凡書畫有兩公題跋者，以為不祥之物，裁割都盡，乃以進御。蓋論世者興嗟焉。豈知五百年后，小璣片玉，盡享連城，如侍御楊公裒成此帙也耶？山谷嘗為子弟言，士生于世，可百不為，惟不可俗，俗便不可醫也。臨大節而不可奪者，不俗也。宋人之以為不祥也，俗也。侍御公之結集也，醫俗也。世有不俗者，定不作書畫觀矣。


楚中隨筆


米元暉作瀟湘白云圖，自題“夜雨初霽，曉煙欲出。”其狀若此，此卷予從項晦伯購之。攜以自隨，至洞庭湖，舟次斜陽蓬底，一望空闊長天云物，怪怪奇奇，一幅米家墨戲也。自此每將暮，輒卷簾看畫卷，覺所攜米卷，為剩物矣。


湘江上奇云，大似郭河陽雪山。其平展沙腳，與墨沈淋漓，乃是米家父子耳。古人謂郭熙畫石如云，不虛也。


米元暉又作海岳庵圖，謂于瀟湘得畫景。其次則京口諸山，與湘山差類。今海岳圖亦在余行笈中。元暉未嘗以洞庭北固之江山為勝，而以其云物為勝。所謂天閑萬馬，皆吾師也。但不知云物何心，獨于兩地可以入畫。或以江上諸名山，所憑空闊，四天無遮，得窮其朝朝暮暮之變態耳。此非靜者；何由深解，故論書者曰：一須人品高，豈非以品高則閑靜，無他好縈故耶。


余所居學使者官署，正接遼王廢宮。往見彈事有云，故相張謀廢遼王，以廣第宅。今按府志，遼藩之廢，在江陵未相時，而廢宮與江陵官沒入廢宅相去遠甚。人言其可信哉？若將史筆為真事，恐有無窮受屈人，皆此類也。


余至衡州，欲觀大唐中興頌。永州守以墨刻進，亦不甚精。蓋彼中稱為三絕碑曰：元漫郎頌，顏平原書，并祁陽石。為三殊可哞恨，石何足絕也。蓋兩公書與文，與其人為三絕耳。因題詩，令守鐫之。詩曰：“漫郎左氏癖，魯國羲之鬼。千載遠擅場，同時恰對壘。”“有唐九廟隨飛煙，一片中興石不毀。幾回吹律寒谷春，幾度看碑陳跡新。遼鶴歸來認城郭，杜鵑聲里含君臣。折釵黃絹森光怪，舊國江山余氣概。當時富貴腹劍多，異代風流椽筆在。書生何負于國哉？元𧙗之籍何當來。子瞻飽吃惠州飯，涪翁夜上浯谿臺。杖藜掃石溪聲咽，不禁技養還留碣。清時有味是無能，但嗽湘流莫饒舌。”


米元暉楚山清曉圖，謂楚中宜取湖天空闊之境。余行洞庭良然，然以簡書刻促，翰墨都廢，未嘗成一圖也。而有以盤礴詆余者，余為詩曰：“拈筆經營朝口居，心知余習未能除。莫將枕漱閑家具，又入中山篋里書。”蓋山中題畫，聊以解嘲云。頃楚文學張子見訪，言彼其之子，為屈軼所指，非直煙霞罪過。余口占二絕示之云“蓬窗聽雨夜迢迢，誰遣尊前慰寂寥？楚畹眾香都好在，天階瑞草不曾彫。來雁霜天楚客歸，野情祇授薜蘿衣。若憐白杜酬裴迪，可羡朱門薦陸機。”今年榖日行，三山道中，夢書韓昌黎送李愿歸盤谷序，且題于后曰：盤谷，唐人名手無書者。豈昌黎所云，吾文自謂大好，人必大笑之耶？覺而心異之，厥明，聞已在彈事中。時陳中丞遺書相訊，謂不知復詆何語。予答之曰：昔年以盤礴達聰聽，唯作書未及。今之罪案，當在此耳。已而果然。昔管寧渡海，風濤大作。舟人請各通罪過，寧曰：吾嘗三朝露坐，一朝科頭。平生罪過，其在斯乎，予何敢望幼安，而以書畫見詆。此為幸矣。宋時蘇黃書，雖收藏之家，輒抵罪，何止及身。此又非予幸中之幸耶。因題六圖曰：枕漱閑動，而系之以此。庚子四月之望。


禪悅


華嚴經云：“一念普觀無量劫，無去無來亦無住。如是了達三世事，超諸方便成十方。”李長者釋之曰：十世古今，始終不離于當念。當念即永嘉所云，一念者，靈知之自性也，不與眾緣作對。名為一念相應，惟此一念，前后際斷。


絳縣老人，能知四百甲子。桃源中人，不知有漢晉魏。古詩云“山中無歷日，寒盡不知年。”但今日不思昨日事，安有過去可得？冥心任運，尚可想六時不齊之意。何況一念相應耶？


余始參竹篦子話，久未有契。一日，于舟中臥念香嚴擊竹因緣，以手敲舟中張布帆竹，瞥然有省，自此不疑，從上老和尚舌頭，千經萬論，觸眼穿透。是乙酉年五月，舟過武塘時也。其年秋，自金陵下第歸，忽現一念，三世境界，意議不行。凡兩日半而復，乃知大學所云，心不在焉。視而不見，聽而不聞，正是悟境。不可作迷解也。


中庸，戒慎乎其所不睹，恐懼乎其所不聞，既戒懼矣。即屬睹聞，既不睹聞矣。戒懼之所不到，猶云：觀未發氣象，既未發矣。何容觀也？余于戊子冬，與唐元徵、袁伯、瞿洞觀、吳觀我、吳本如、蕭玄圃，同會于龍華寺。愍山禪師夜談，予征此義，瞿著語云：沒撈摸處撈摸。余不肯其語曰： “沒撈摸處，切忌撈摸。”又征鼓中無鐘聲，鐘中無鼓響，鐘鼓不交參。句句無前后偈。瞿曰：“不礙。”余亦不肯其語曰：“不借”。是夕，唐袁諸君子，初依法門，未能了余此義，即憨山禪師，亦兩存之，不能商量究竟。余謂諸公曰：請記取此語，異時必自有會。及袁伯見李卓吾后，自謂大徹。甲午入都，與余復為禪悅之會。時袁氏兄弟，蕭玄圖、王哀白、陶周望數相過從。余重舉前義，伯竟猶渣滓余語也。


李卓吾與余，以戊戌春初，一見于都門外蘭若中。略披數語，即許可莫逆。以為眼前諸子，惟君具正知見，某某皆不爾也。余至今愧其意云。


袁伯于彌留之際，深悔所悟。于生死上用不著，遂純題念佛往生經云：人死聞一佛名號，皆可解脫諸苦。伯能信得及，亦是平生學道之力。四大將離，能作是觀，必非業力所可障覆也。邇見袁中郎手摘永明宗鏡錄與冥樞會要，較精詳，知其眼目不同往時境界矣。


陶周望以甲辰冬請告歸。余遇之金閶舟中，詢其近時所得，曰：亦尋家耳。余曰：兄學道有年，家豈待尋？第如今日次吳，豈不知家在越？所謂到家罷，問程則未耳。丁未春，兩度作書，要余為西湖之會，有云：兄勿以此會為易。暮年兄弟，一失此，便不可知。蓋至明年，而周望竟千古矣。其書中語遂成讖，良可慨也。


達觀禪師初至云間。余時為諸生，與會于積慶方丈。越三日，觀師過訪，稽首請余為思大禪師大乘止觀序曰：王廷尉妙于文章，陸宗伯深于禪理。合之雙美，離之兩傷。道人于子，有厚望耳。余自此始沉酣內典，參究宗乘，復得密藏激揚，稍有所契。后觀師留長安，余以書招之，曰：“馬上君子無佛性，不如云水東南接。” 引初機利根，紹隆大法，自是不復相聞。癸卯冬大獄，波及觀師。搜其書，此書不知何在。余謂此足以報觀師矣。昔人以三轉語報法乳恩，有以也。


曹孝廉視余以所演西國天主教，首言利瑪竇，年五十余，曰已無五十余年矣。此佛家所謂是日已過，命亦隨減，無常義耳。須知更有不遷義在，又須知李長者所云：一念三世無去來。今吾教中，亦云六時不齊，生死根斷。廷促相離，彭殤等倫。實有此事，不得作寓言解也。


趙州云，諸人被十二時辰使，老僧使得十二時辰，惜又不在言也。宋人有十二時中，莫欺自己之論。此亦吾教中不為時使者。


帝網重珠遍剎塵，都來當念兩言。真華嚴論上，分明舉五十三參鈍置人。此余讀華嚴合論偈也。當念二字，即永嘉所云：不離當念常湛然，覓即知君不可見。須覿面一回，始得。


地水火風，四大和合。假生我身，四大各離。妄身當在何處，此圓覺吃緊語。然離妄無真，真該妄末。妄徹真原，斬頭覓活，無有是處。


彭居士有家貲百萬，皆以擲之湘流，曰無累他人也。余有偈曰：家貲百萬擲湘流，太華山邊撒石頭。個是學人真榜樣，閨中兒女漫悠悠。古德謂閨閣中物，舍不得，即是禪病。閨閣中物舍得即是悟跡。如顏子之得一善是也。拳拳服膺，便是礙膺之物。學人死活，不得處永明禪師料簡四句，謂有禪有凈土，無禪無凈土云云。皆勸人修西方，作往生公據也。然修凈土，皆以妄想為入門。至于心路斷處，義味嚼然，則不能不退轉，故有疑城以居之。唯宗說俱通，行解相應者，不妨以祖師心投安養土。如智者大師永明壽，皆其卓然者也。


諸禪師六度萬行，未高于諸圣。唯心地與佛不殊。故曰：盡大地，只當人一只眼。又曰：吾此門中，唯論見地，不論功行，所謂一超，直入如來地也。然普賢行愿毗盧法性，足目皆具。是為圓修，不得以修與悟，作兩重案也。


金剛經四無相，但我相空。則人物壽相皆盡矣。永嘉集三料扌柬，但法身徹，則般若解脫皆真矣。華嚴六相義，但知真如扌忽相，則總別同異，成壞皆融矣。曹溪四智，但悟大圓鏡，智則平等。觀察所作智皆轉矣。孟子之言巧力，臨濟之言照用。豈有二哉？

